Siunnersuummut nassuiaatit

**Nassuiaatit nalinginnaasut**

**Aallaqqaasiut**

Inatsisissatut siunnersuut pasinapiluttumik kalerriisunik illersuiffiusumik pasinapiluttumik kalerriisut pillugit inatsisissatut Naalakkersuisut siunnersuummik suliaqarnissaannik saqqummiinissaanillu suliallu taassuma aalajangiiffigisassatut matuma akuerineqarnerata kinguninngua Naalakkersuisut aallartitsinissamik peqquneqarnissaannik Inatsisartut aalajangiinerat tunngavigalugu suliarineqarpoq UKA 2022-mi immikkoortoq 35.

Siunnersuut kikkut tamarmik isumannaatsumik toqqissisimanartumillu nalunaaruteqarnissannik tunngaveqarpoq. Sulisitsisoq tunuarsimaassanngilaq pineqartorlu nalunaaruteqassanersoq pillugu isumaliutimini pillaammik akiniuteqartoqassanersoq annilaangassutigissanagu.

Inatsisinut Ataatsimiititaliap suliarinninnerani Naalakkersuisut inuit EU-mi inatsisinik unioqqutitsinernik nalunaaruteqartut illersorneqarnerat pillugu EU-mi malitassaq 2019/1937 23. oktober, 2019-imeersoq aamma pasinapiluttumik kalerriisunik illersuineq pillugu Danmarkimi inatsit nr. 1436 29. juni 2021-meersoq aallaavigeqqullugit aamma Savalimmiuni Islandimi immikkoortumut inatsisit isumassarsiorfigeqqullugit kaammattorneqarput. Naalakkersuisut aamma Namminersorlutik Oqartussani aaqqissuussineq atuutereersoq isummerfigaat, tassanngaaniillu, tassunga ilanngullugit aaqqissuussineq taanna pillugu isornartorsiutaanikkuusut isumassarsiorlutik.

UKA 2022-mi whistleblowerip nutserneqarnissaanik Oqaasiliortut attavigineqassasut Inatsisinut ataatsimiititaliap Naalakkersuisut kaammattorpai. Tamanna tunngavigalugu Naalakkersuisut Oqaasiliortut attavigaat, Oqaasiliortullu aalajangiipput, whistleblower, pasinapiluttumik kalerriisoq, whistleblowing, pasinapiluttumik kalerriineq aammalu whistleblowerordning, pasinapiluttoqarneranik kalerriisoqarsinnaatitsineq, nutserneqassasut akuersissutigineqarluni. Taaguutit taakku manna inatsisissatut siunnersuummi atorneqassapput.

Naalakkersuisut Transparency International Greenland (TIG) inatsimmik suliaqarnermut atatillugu siunersiorpaat.

Inatsisissatut siunnersuummi pingasunik pingaarnernik siunertaqartoqarpoq. Siulleq tassaavoq namminersortuni pisortaniluunniit sulineq apeqqutaatinnagu, Kalaallit Nunaanni pasinapiluttoqarneranik kalerriisoqarsinnaatitsinermut nalunaaruteqarnernut ataatsimut sinaakkusiorneq. Siunertap aappaa tassaavoq sulisitsisut inunnik pasinapiluttoqarneranik kalerriisoqarsinnaatitsinermut nalunaarutiginnittunik soraarsitsisut, nuutsitsisut suliassaannilluunniit allannguisut uppernarsaasiornissaannut malittarisassaq annertusisaq atuutissasoq. Naggasiullugu inuit nalunaaruteqartut tamassumalu kingorna pillaatitut akiniarneqartut pissutsit nunatsinni suliffeqarnermi atuuttut mianeralugit naleqquttumik taarsiivigineqarnissaat inatsisissatut siunnersuummi isumagineqassasoq.

Nalunaaruteqarnernut ataatsimut sinaakkuteqarneq kinguneqarpoq, pisortani namminersortunilu sulisitsisut tamarmik 30-t sinnerlugit sulisoqartut avataani pasinapiluttoqarneranik kalerriisoqarsinnaatitsinermut pilersitsissasut. Avataani pasinapiluttoqarneranik kalerriisoqarsinnaatitsinermi kinguneqarpoq, aaqqissuussineq suliffeqarfiup immikkuualuttut pillugit akuliuffissarinngisaanik avataani suleqatigisamit aqunneqassasoq taannalu aalajangiisassasoq. Suliffeqarfiit aningaasartuutit ikilisinnissaat siunertaralugu ataatsimut nalunaaruteqartarfiliorsinnaapput. Suliffeqarfiit namminersortut tamarmik tassunga atugassamik suliffeqarfimmi inummit immikkoortortamilluunniit aqunneqartumik aalajangiiffiusartumillu suliffimmi pasinapiluttoqarneranik kalerriisoqarsinnaatitsinermik pilersitsisinnaapput. Suliffimmi pasinapiluttoqarneranik kalerriisoqarsinnaatitsineq tassaavoq suliffeqarfiit pasinapiluttumik kalerriisut nalunaarutaasa aallartinneranni iliuuseqarfiginissaanik soqutigisaqarsinnaanerat tunngaviuvoq.

Inuussutissarsiutinut aalajangersimasunut ilaatigut aningaasaqarnermik inuussutissarsiutinut pasinapiluttoqarneranik kalerriisoqarsinnaatitsineq pillugu inatsiseqareerpoq. Inatsisissatut siunnersuut taakkununnga tunngatillugu ilassutaassaaq.

**2. Siunnersuummi immikkoortut pingaarnerit**

Inatsit inatsisinik annertuumik pissutsinillu mianernartunik allanik unioqqutitsinernut atuuttoq siunnersuummi aalajangersarneqarpoq. Inatsit suliffimmi avataanilu aaqqissuussinernut nalunaaruteqarnernut aamma pasinapiluttumik kalerriisup paasissutissanik tamanut saqqummiussinerani atorneqarsinnaavoq.

Pisortani namminersortunilu sulisitsisut tamarmik 30-t sinnerlugit sulisoqartut pasinapiluttoqarneranik kalerriisoqarsinnaatitsinermik pilersitsissapput.

Pasinapiluttoqarneranik kalerriisoqarsinnaatitsinermik pilersitsisussaatitaanermut ilaatinneqartut aaqqissuussinermi suliassanik suliarinnittussamik avataani suleqatigisat pingajuannut aallaaviusumik isumaqatigiissuteqassapput.

Suliffeqarfiit namminersortut tamatuma saniatigut suliffimmi pasinapiluttoqarneranik kalerriisoqarsinnaatitsinermut pilersitsisinnaapput.

Sulisitsisut suliffimmi avataanilu aaqqissuussinerni pasinapiluttoqarneranik kalerriisoqarsinnaatitsinermut qanoq nalunaaruteqartoqarsinnaanera pillugu sulisunut ilisimatitsissapput, aamma sulisitsisut immaqalu avataani suleqatit pingajuata pasinapiluttumik kalerriisup kinaanerata isertuunneqarnissaa qulakkiissavaat. Suliffeqarfissuaqarnermik aaqqissuussinermi suliffeqarfiit namminersortut ataaatsimut aaqqissuussineq atorsinnaavaat. Suliffeqarfiit namminersortut suliffimmi pasinapiluttoqarneranik kalerriisoqarsinnaatitsinermik isumalluutinik suliffeqarfinnik namminersortunik allanik avitseqateqarsinnaapput.

Suliffeqarfiit namminersortut tamarmik – sulisut amerlassusaat apeqqutaatinnagu - immikkoortortaqarfimmit inummilluunniit suliffeqarfimmi namminermi suliaqartoqarlutik pasinapiluttoqarneranik kalerriisoqarsinnaatitsinermut pilersitsisinnaapput. Suliffimmi pasinapiluttoqarneranik kalerriisoqarsinnaatitsinermi siunertaq tassaavoq suliffeqarfiit suliassanik ajornanngitsumik sukkasuumillu suliaqarfiusartumik immaqalu suliat annertusiartunnginneranni aallartinneranni suliaqarfiusartussamik aaqqissuussinissamut periarfissaqarnissaat.

Pasinapiluttoqarneranik kalerriisoqarsinnaatitsineq pasinapiluttumik kalerriisut pillugit suliani suliassat suliarineqarnissaannut piffissaliussatut aalajangerneqartunut malittarisassat eqqortinngippagit. Piffissaliussanut malittarisassat tassaapput nalunaarutip tiguneranik uppernarsaanissamut ullut arfineq marluk suliallu suliarineqarnissaannut qaammatit pingasut. Taakku malinneqanngippata pasinapiluttumik kalerriisup tamanna Naalakkersuisunut maalaarutigisinnaavaa. Naalakkersuisut naliliippata qaangiinermut suliap suunera imarisaalu kisimik pissutaanngitsut, Naalakkersuisut alla avataanilu suleqatit pingajuat suliassamik suliarinninnissamut akisussaasussaq toqqarsinnaavaat. Suliap suliarineqarnerani aningaasartuutit sulisitsisup akilissavai. Sulisitsisoq akiliisarnermik unitsitsisoq allamilluunniit pissuteqarluni aningaasartutit akilersinnaanngippagit taakku Nunatta Karsianit akilerneqassapput.

Inatsisissatut siunnersuut sulisitsisoq pasinapiluttumik kalerriisutut nalunaarutiginnittumik allamut nuussisoq suliassanilluunniit annertuumik allannguisoq annertusisamik uppernarsaanissaanut malittarisassanik imaqarpoq. Tassa sulisitsisoq pasinapiluttumik kalerriisumik soraarsitsinermut, allamut nuussinermut suliassanilluunniit annertuumik allannguinissamut immikkut pissuteqartuussaaq, taamaanngippat taamatut iliorneq pasinapiluttumik kalerriisup nalunaaruteqarneranik pissuteqartoq isumaqarfigineqarsinnaammat.

Pasinapiluttumik kalerriisup pasinapiluttumik kalerriisutut nalunaaruteqartoq soraarsinneqarpat imaluunniit pillaatitut akiniarneqarpat sulisoq najugaqarfimmini imaluunniit suliffeqarfiup inuussutissarsiutit immikkoortuata assingani killeqartumi nutaamik suliffissarinissaq ajornartittorujussuusinnaavaa. Taamaammat siunnersuutigineqarpoq pasinapiluttumik kalerriisoq pasinapiluttumik kalerriisutut nalunaaruteqarneranik uppernarsarneqarsinnaasumik pissuteqartumik pillaatitut akiniarneqartoq malunnartumik annertuumik taarsiivigineqassasoq. Nunatsinni suliffeqarfiit mikisut amerlasuut pasinapiluttumik kalerriisup kinaanerata isertuunneqarnissaata qulakkeernissaa amerlasuutigut ajornakusoortissinnaavaat. Taamaammat imaasinnaavoq tamanna pasinapiluttumik kalerriisumut siullermik suliffimmi tullianilu najukkami ajornerpaaffianiluunniit nunami tamarmi ajortunik kinguneqartoq. Pasinapiluttumik kalerriisoq annertuunik pisoqartillugu ilaquttanilu najugaqarfimminniit immaqa nuuttariaqalersinnaapput.

Inatsisissatut siunnersuummi pasinapiluttumik kalerriisup kinaanerata illersorneqarnissaata iliuuseqarfiginissaanut aalajangersakkat ilanngunneqarput. Malittarisassalli taakku kinaanerup isertuunneqarnissaata qulakkeernissanut qulakkeerutaanngillat qulakkeerutaasinnaanatillu.

Naalakkersuisut avataani pasinapiluttumik kalerriisut pillugit suliat pillugit pissarsisinnaanerat inatsimmi ilanngunneqarpoq. Taanna paasissutissat inatsisip atornerani aaqqiinissanik annertusaanissanillu pisariaqartitsisoqarneranik nalilersuinermi ilanngunneqarsinnaasut qulakkeernissaannut atorneqassaaq.

**3. Pisortanut aningaasatigut allaffissornermullu kingunissai**

Missingerneqarpoq inatsisissatut siunnersuutip Namminersorlutik Oqartussanut aningaasatigut kingunissai ukiumut 1. mio. kruunit missaaniissasut. Namminersornerullutik Oqartussat avataani suleqatigisamut isumaqatigiissusiornissaannik inatsimmi peqquneqarnerat tamassumunnga pissutaavoq. Kisitsimmi nalunaaruteqarnermi suliat aamma pasinapiluttoqarneranik kalerriisoqarsinnaatitsinermi inatsimmi piffissaliussanik malinngitsoqartillugu suliffeqarfinnit sulianik nakkutilliinermi iliuuseqarnermilu suliat ukiumut quliniit 15-iunissaat aallaaviusoq. Missingiineq taanna nalorninartoqarpoq, tassa inatsisip kinguneranik suliat nutaat ullumikkut amerlasussaannut sanilliullugu qanoq amerlatigissanersut eqqoriaruminaammat.

Taamatuttaaq missingerneqarpoq siunnersuut Namminersorlutik Oqartussani sulisut 4.000 missaaniinnerat tassanilu ukiumut suliat quliniit 15-inut amerlassuseqarnissaat aallaavigalugit kommunini ataasiakkaani ukiumut 300.000 kr.-t sinnernagit aningaasartuuteqarnerunermik kinguneqassasoq, kommuninilu tallimani 6.000-nik sulisoqartillugu ilimagineqartariaqarpoq kommuninut tallimanut taakkununnga agguarlugit suliat 15-it 22,5-illu akornanniissasut.

Missingerneqarpoq suliffeqarfinnut nammineertitanut Nukissiorfimmut Asiamullu aningaasatigut kingunissai ukiumut 100.000 koruuninit ikinnerussasut. Ilimagineqarpoq suliffeqarfiit nammineertitat il.il. avataani suleqatit pingajuannut isumaqatigiissuteqareerpata aningaasartuutit amerlissanngitsut.

Ilimagineqarpoq Naalakkersuisut paasissutissanik pissarsisarnermik aaqqissuussinerannut aqutsinerannullu atatillugu annikitsumik aningaasatigut kinguneqassasoq.

**4. Inuussutissarsiortunut aningaasatigut allaffissornermullu kingunissai**

Ilimagineqarpoq siunnersuutip inuussutissarsiortut aningaasartuutaat amerlisissagai, tassa suliffeqarfiit 30-t sinnerlugit sulisoqartut nalunaaruteqarfimmik pilersitsissammata, tamannalu inatsit malillugu nalunaarutinik suliaqarsinnaasumik avataani sumulluunniit atassuteqanngitsumik suleqatit pingajuannik suleqateqarnermik kinguneqassaaq. Aningaasatigut kingunissaannut taamaalilluni nalunaaruteqartoqartarnersoq avataanilu suleqatit pingajuat siumut akilerneqarnissamik piumasaqassanersoq apeqqutaapput.

Kalaallit Nunaanni 30-it sinnerlugit sulisullit 2020-mi 88-iupput. Suliffeqarfiimi isumalluutit tiimimut 500 koruuninik avataani isumalluutit tiimimut 2.000 kroniinik akeqartut ataani tunngavigineqarpoq. Aamma inatsisip atuutilersinneranut suliffeqarfimmi missingerlugu 45 tiimit atorneqassasut pasinapiluttumik kalerriinermilu suliat avataani suleqatip pingajuata suliaqarnermini agguaqatigiissillugu 5 tiiminik atuisarnissaa tunngavigineqarpoq. Naggasiullugu suliffeqarfinni namminersortuni sulisut kommunit Namminersorlutillu Oqartussani sulisut amerlaqatigipajaaraat tunngavigalugu suliffeqarfiit akimorlugit nalunaarutit ukiumut 25-nit 30-nut amerlassuseqarnissaat tunngavigineqarpoq.

Qulaaniittut tunngavigalugit ilimagineqartariaqarpoq namminersorlutik inuussutissarsiuteqartut ukiumi siullermi 3,5 millioner koruuninik aningaasartuuteqassasut, ukiullu aappaanit nalunaaruteqartarfiup atuutitinnissaanut ukiumut aningaasartuutissat 1 million koruuninut missingerneqarput.

**5. Naligiissitaanermut, avatangiisinut, pinngortitamut innuttaasullu peqqissusaannut kingunissai**

Ilimagineqarpoq inatsisissatut siunnersuut naligiissitaanermut pitsaasumik sunniuteqassasoq, pasinapiluttoqarneranik kalerriisoqarsinnaatitsinermi assigiinngisitsinerit il.il. pillugit nalunaarutit amerlinerannik kinguneqarsinnaammat.

Ilimagineqarpoq avatangiisinut, pinngortitamut innuttaasullu peqqissusaannut kinguneqassanngitsoq.

**6. Innuttaasunut kingunissai**

Ilimagineqarpoq siunnersuut sulisut atugarissaarnerannut toqqissisimanerannullu pitsaasumik sunniuteqassasoq.

**7. Kingunissai pingaaruteqartut allat**

Siunnersuut allanik pingaaruteqartunik kinguneqartussaanngitsutut igineqarpoq.

**8. Oqartussanut kattuffinnut il.il. tusarniaaneq**

Siunnersuut piffissami xx.xx. 2023-mit xx.xx.2023-mut ukununnga tusarniutigineqarpoq: Kommuneqarfik Sermersooq, Kommune Kujalleq, Qaasuitsup Kommunia, Qeqqata Kommunia, Sulisitsisut, SIK, AK, IMAK, ASG, Inuussutissarsiornermut Nukissiuuteqarnermullu Naalakkersuisoqarfik, Ilinniartitaanermut, Kultureqarnermut Ilageeqarnermullu Naalakkersuisoqarfik, Isumaginninnermut Inatsisinillu Atuutsitsinermut Naalakkersuisoqarfik, Aalisarnermut Piniarnermut Nunalerinermullu Naalakkersuisoqarfik, Ineqarnermut Attaveqaasersuutinullu Naalakkersuisoqarfik, Aatsitassanut, Suliffeqarnermut Nunamullu Namminermut Naalakkersuisoqarfik, Nunanut Allanut Naalakkersuisoqarfik aamma nukissiorfiit

Siunnersuut tamassuma saniatigut piffissami tassani tusarniaanermut nittartakkami takuneqarsinnaavoq.

Tusarniaanermut piffissaliussap naanerni tusarniaaffigineqartunit ukuninnga tusarniaanermi akissutinik tigusaqartoqarpoq:

Tamassuma saniatigut innuttaasut arlallit siunnersuutip tusarniutigineqarnerani akissuteqarput.

Tusarniaanermi akissutit ilanngussami ilanngunneqartumi takuneqarsinnaapput.

Siunnersuummi aalajangersakkanut ataasiakkaanut nassuiaatit

*§ 1-imut*

Imm. 1-imi siunnersuutigineqarpoq inatsit inatsisinik mianernartunillu allanik annertuumik unioqqutitsinerit pillugit nalunaarutinut atuutissasoq.

Tunngavimmi ”inatsisinik mianernartunillu allanik annertuumik unioqqutitsinerit” pineqarpoq pissutsit innuttaasut soqutigisaasa qulaajarneqarnissaat aallaaviusumik pineqassasut.

Nalunaarut inatsisinik pissutinillu allanik annertuumik unioqqutitsinertut isigineqarsinnaanersoq pisuni ataasiakkaani nalilersuineq apeqqutaassaaq. Kinaassusersiunngitsumik tunngavik pineqarpoq, tassani nalunaarut inatsisip atuuffiata iluaniinnersoq avataaniinnersorluunniit eqqartuussiviit naggataatigut nalilersuissallutik. Atuuffiani paasissutissani pissutsit pillarneqaataasinnaasut nalinginnaasumik pineqassapput, tassunga ilanngullugit nipangiussimasussaatitaanermik, aningaasanik atornerluilluni, tillilluni, peqquserlulluni, allap piinik peqquserlulluni, peqquserluttuliorluni akiliilluni peqqusersortitsilluni unioqqutitsinerit.

Inatsisinik annertuumik uteqattaartumilluunniit unioqqutitsinerit, tassunga ilanngullugit pissaanermik atuineq pillugu inatsit, pisortat ingerlatsineranni suliassat suliarineqartarnerat pillugu inatsit, pisortat ingerlatsinerat pillugu paasitinneqarsinnaatitaaneq pillugu inatsit aamma pissutsit malillugit inatsisit assersuutigalugu innuttaasut peqqissusiisa, assartuinermi isumannaallisaanerup imaluunniit pinngortitamik avatangiisinik il.il.illersuinerup qulakkeernissaannik siunertaqarfiusut ilaapput.

Pisortani annertuunik ingerlatsinermi tunngavinnik annertuumik uteqattaartumillu unioqqutitsinerit, tassunga ilanngullugit misissuisarnermik tunngavik, kinaassusersiunnginnissamik piumasaqaat, pissaanermik atornerluinnginnissamik tunngavik aamma assigiimmik pinninnissaq ilaassapput. Innutaasunik suleqatigisanillu salloqittaaneq aamma ilaassaaq.

Pasinapiluttumik kalerriisup nammineq atorfeqarnermi atukkaminik nalunaarutai annertuumik inatsisinik mianernartunilu allanik unioqqutitsineq pineqanngippata, taamatut nalunaaruteqarneq inatsisip atuuffiata aallaaviusumik avataaniissapput. Ilaatigut suliffimmi kinguaassiuutinut attuumassuteqartunik uumisaarineq inuillu akornanni aporaanerit allat, assersuutigalugu annertuumik, ilaapput.

Kinguaassiuutinut attuumassuteqartunik uumisaarineq naligiisitaaneq pillugu inatsimmi § 4, imm. 2-mi nassuiaatit naapertorlugit paasineqassaaq.

Naalakkersuisut inatsisissatut siunnersuummik saqqummiussinermut peqatigitillugu naligiissitaaneq aamma assigiinngisitsisarnerup akiornera pillugu inatsisissatut siunnersuutit (UKA 2023/xx) saqqummiuppaat, tamanna ilaatigut naligiissitaaneq pillugu inatsisip atuuttup atorunnaarsinneqarneranik kinguneqassaaq. Aamma kinguaassiuutinut tunngasunik uumisaarinermik nassuiaatit imatut nutarterneqarput, inuup ataqqinassusia innarlernissaa siunertaralugu oqaatitigut, oqaasiunngitsukkut kinguaassiuutit pillugit maluginiarnartumik kissaatigineqanngitsumik pissusilersorneq, pingaartumik nuanninngitsumik akaareqatigiinngiffiusumik sioorasaarineq, akeqqersimaarneq, nakkarsaaneq nikanarsaanerlu. Kinguaassiuutinut tunngasunik pissusilersorneq qaqugukkut kinguaassiuutinut tunngasumik qinngasaarineruneranik paasineqarnissaanut annikinnerpaaffissaa nassuiarneqanngilaq. ”Kinguaassiuutinut tunngasumik pissusilersorneq” sunaaneranik paasinninnermi taamaalilluni inuup killingi apeqqutaapput, takkulu inummiit inummut assigiinngissinnaapput. Kisianni kisianni iliuuseqarnerup (pissusilersornerup) pineqarnissaa taassumalu kissaatigineqanngitsutut misigineqarnissaa piumasaqaataavoq. Kinguaassiuutinut tunngasunik uumisaarinermik sumilluunniit nalunaaruteqarnerit nassuiaat taanna atorlugu inatsisip imarisaatigut atuuffianut ilaassapput.

Uumisaarinerit allat suulluunniit, assersuutigalugu race, politikkikkut upperisakkalluunniit sumut ilaaneq il.il., inatsisip atuuffianut ilaapput. Annertuumik uumisaarisoqarnersoq taamaalilluni pisuni ataasiakkaani naliliineq apeqqutaassaaq, oqaatigineqassallunili uumisaarinermut assersuutit qulaani taaneqartut annertuumik uumisaarinertut nalinginnaasumik isigineqassasut.

Taamatut qaqugukkut unioqqutitsisoqarnersoq atuuffianik paasinninneq tunngavigalugu naliliineq apeqqutaavoq. Annikitsumik unioqqutitsinerit ilatinneqassanngillat, aalajangersakkanillu saniatigullu aalajangersakkanik unioqqutitsinerit, tassunga ilanngullugit uppernarsaasiortussaatitaaneq imaluunniit nalunaaruteqartussaatitaaneq aallaaviusumik atuuffiata avataaniissapput.

Pissutsit allat pillugit paasissutissat, tassunga ilanngullugit suliffimmi najoqqutassianik annertunnginnerusumik unioqqutitsinerit pillugit paasissutissat, tassunga ilanngullugit napparsimaneq pissutigalugu sulinnginneq, imigassaq, atisalersortariaaseq, allaffimmi atortunik suliffiup avataani atuineq il.il. aamma suliffimmi inunnut tunngasunik aporaannerit allat, annertuumik unioqqutitsinertut aallaaviusumik isigineqassanngillat, taamaalillunilu inatsisip atuuffianut ilaatinneqassanatik. Paasissutissat taamaattut malittarisassat najoqqutassiallu atuuttut naapertorlugit aqutsisumut qaninnermut, sulisoqarnermut/HR-imut immikkoortortaqarfimmut sinniisumulluunniit nalunaarutigineqarsinnaassapput.

Taamaalilluni sulisut marluk arlallilluunniit akornanni aporaannerit aamma inuit namminneq atorfeqarnerminni pissutsit pillugit nalunaarutit atuuffissaatut siunnersuutigineqartup avataaniittuusut ersarissumik aallaaviussaaq, takujulli kinguaassiuutinut tunngasunik uumisaarineq annertuumillu uumisaarineq pillugit qulaaniittoq

Sulisut akornanni isumaqatigiinnginnerit il.il. suliffimmi suliaqarfimmilu iliuuseqarfigineqarnissaat ersarissumik aallaaviussaaq. Immikkulli pisoqarsinnaavoq, tassani suleqatigiinnissamik ajornartorsiutit annikitsut inuit inuunerannut peqqusiannullu ajoqutaariaannaallutik imaluunniit annertuumik ajoqusernermik kinguneqariaannaallutik. Assersuutigalugu tassaasinnaapput suliassat suleriaatsillu ajutoorfiusinnaasut, tassunga ilanngullugit peqqinnissaqarfik assartuinermillu inuussutissarsiorfik inuit akornanni aporaannerit kingunerannik ajoqutissarsineqarsinnaasut.

Assersuutitut eqqarsaatigineqarsinnaavoq inuit pingaaruteqartumik suliaqartut suliaqarfianniluunniit inuit inuunerannik peqqissusiinillu akisussaasut, assersuutigalugu assartuinermik akisussaasut peqqinnissaqarfimmiluunniit sulisut, akornanni isumaqatigiinnginnerit annikitsut annertuumik ajoquseriataarsinnaanermik kinguneqarsinnaasut. Pissutsit taamaattut inatsit tunngavigalugu mianernartuusutut aamma isigineqarsinnaapput.

Atorfeqarnermi pissutsit allat, tassunga ilanngullugit sulisut sulisitsisullu kattuffiisa akornanni aporaannerit, taamaalillutik inatsisip imarisaatigut atuuffiata avataaniittuunerat ersarissumik aallaaviussaaq.

Aamma oqaatigineqassaaq pissutsit inatsisip atuutilersinneqannginnerani pisut nalunaarutigineqarsinnaassasut, nalunaarutillu taamaattut inatsisip atuuffiata iluaniippata itigartinneqarsinnaanngitsut. Kisianni inatsisip atuutilersinneqannginnerani pisut pillugit nalunaarutinut suliniutit suut nalunaarummik naammattumik nangitseqqinnerunerannut pissutsit apeqqutaatillugit sunniuteqarsinnaassapput.

Nalunaarut tiguneqartoq atuuffiata qulaani taaneqartup avataaniippat, pasinapiluttumik kalerriinermi suliaqartut nalunaaruteqarnermut tunngatillugu iliuuseqaqqinnissamut pisussaaffeqanngillat. Nalunaaruteqartoq tamassuma kinguneranik inatsit malillugu illersorneqartussaatitaanngilaq.

Inuussutissarsiuteqartuni namminersortuni suliffimmi pasinapiluttumik kalerriinermi suliaqartut nalunaarutip atuuffiata iluaniinngitsutut nalilerneqartoq paasissutissallu sumi suliarineqarsinnaanersut, assersuutigalugu sulisoqarnermut/HR-imut immikkoortortaqarfimmi imaluunniit sinniisumit il.il., nalunaaruteqartumut ilisimatitsissutiginissaa toqqarsinnaavaat.

Imm. 2-mi siunnersuutigineqarpoq nalunaaruteqarneq imm. 1.imi pisunut ilaanngippat, inatsit illersornermi sillimaniarnermilu pissutsit pillugit neqeroortitsinernut malittarisassanik unioqqutitsineq pillugu nalunaarutinut atuutissanngitsoq.

Aamma nalunaarutip inatsisip imarisaatigut atuuffiata avataaniittuunerani inatsisilerinermi kingunissai pillugit imm. 1-imut nassuiaatit aamma innersuussutigineqarput.

Imm. 3, nr. 1-imi siunnersuutigineqarpoq inatsit paasissutissanut eqqartuussisaaseq pillugu inatsimmi § 81 naapertorlugu eqqartuussissuserisut nipangiusimasussaatitaanerannut ilasunut atuutissanngitsoq.

Imm. 3, nr. 2-mi siunnersuutigineqarpoq, inatsit paasissutissanut napparsimasut inatsisitigut inissisimanerat pillugu Inatsisartut peqqussutaanni § 23 naapertorlugu peqqinnissaqarimmi sulisut nipangiusimasussaatitaanerannut atuutissanngitsoq.

Napparsimasut inatsisitigut inissisimanerat pillugu Inatsisartut peqqussutaanni § 23, imm. 1-ip kinguneranik peqqinnissaqarfimmi sulisut sulinerminni paasisaminnik imaluunniit peqqissutsimi pissutsit pillugit ilimagisaqalernerminnik paasissutissanillu allanik isertuussanik nipangiussinissaat napparsimasoq piumasaqarsinnaavoq, takukkilli napparsimasut inatsisitigut inissisimanerat pillugu Inatsisartut peqqussutaanni malittarisassat.

Imm. 3, nr. 3-mi siunnersuutigineqarpoq inatsit eqqartuussivimmi isumasioqatigiinnernik taasinernillu nipangiusimasussaatitaanermut ilaasunut atuutissanngitsoq. Atuutsinngitassatut siunnersuutigineqartumi ilaapput isumaqatigiinnginnerit pillugit eqqartuussinerni aamma pillaanerit pillugit eqqartuussinerni eqqartuussivimmi isumasioqatigiinniarnerni taasinernilu paasissutissat.

Imm. 3 nr. 4-mi siunnersuutigineqarpoq inatsit pillaanerit pillugit eqqartuussinerni sulianut atuutissanngitsoq.

Taaguut »pillaanerit pillugit eqqartuussineq« imatut paasineqassaaq pineqaatissiinermi eqqartuussinerup inatsisini kinguneri pillugit suliat tamarmik, tassunga ilanngullugit politiit unnerluussisussaatitaasullu pinnagit suliat ingerlatsinermi oqartussanit suliarineqarnissaannik immikkut piginnaatitsissutigineqartut, assersuutigalugu akileraartarneq akitsuutillu pillugit inatsisini suliat, tassani allaffissornikkut pillaammik akiliisitsinissamut piginnaatitsisoqarpoq. Aalajangersakkami taamaalluni ilaatigut ilaapput politiit inatsisinik unioqqutitsinernik misissuinerat aamma unnerluussisussaatitaasut pinerluttulerinermi suliat eqqartuussivinni suliarineqarnerannut atatillugu sulianik ingerlatsinerat.

*§ 2-mut*

§ 2-mi siunnersuutigineqarpoq unioqqutitsinernik nalunaarutit pillugit immikkut malittarisassat immikkoortunut aalajangersimasunut malittarisassat naapertorlugit aalajangerneqartut atuutiinnassasut. Aamma siunnersuutigineqarpoq inatsimmi matumani malittariassat pissuseq pillugu avaqqunneqarnissaanngitsumik malittarisassiortoqarsimanngippat ilassutaassasut.

Aalajangersigaq kinguneqarpoq, pasinapiluttumik kalerriisunik illersuineq pillugu immikkoortunut aalajangersimasunut immikkut malittarisassat atuutiinnassasut, inatsillu pissutsinut tamanut immikkoortunut aalajangersimasunut malittarisassat taakku naapertorlugit malittarisassaqanngitsunut atuuttoq

Tamanna ilaatigut kinguneqarpoq, sulisitsisut 30-t ataallugit sulisoqartut, immikkoortunut aalajangersimasunut malittarisassat kingunerannik, assersuutigalugu aningaasaqarnermik inuussutissarsiummi, pasinapiluttoqarneranik kalerriisoqarsinnaatitsinermut pilersitsisussaatitaasut inatsit manna naapertorlugu pisussaaffik sulisitsisunut 30-t sinnerlugit amerlanerusunilluunniit sulisoqartunut taamaallaat atuukkaluartoq suli pasinapiluttoqarneranik kalerriisoqarsinnaatitsineq atorneqassasoq.

Tamanna aamma kinguneqarpoq, immikkoortuni aalajangersimasuni taamaattuni aaqqissuussinerni kinaaneq isertuullugu nalunaaruteqarnissamik periarfissaqarneq pillugu piumasaqaataasinnaasut il.il. atuutiinnassasut.

Tamanna aamma kinguneqarpoq immikkoortunut aalajangersimasunut aaqqissuussinerni atuuttuni suliffimmi avataanilu pasinapiluttoqarneranik kalerriisoqarsinnaatitsinerit inatsimmi matumani malittarisassat eqqortinneqassasut, tassunga ilanngullugu immikkoortunut aalajangersimasunut inatsisit naapertorlugit sakkortunerusunik piumasaqaateqariinngippat suliassanik suliaqarnermut piumasaqaatinut tunngatillugu. Tamanna sulisitsisunut tamanut immikkoortunut aalajangersimasunut pasinapiluttoqarneranik kalerriisoqarsinnaatitsinermik ingerlataqareersunut atuuppoq, sulisitsisoq pineqartoq inatsit manna naapertorlugu 30-nik sulisoqarnissamut killigititamut sanilliullugu pasinapiluttoqarneranik kalerriisoqarsinnaatitsinermut pisussaaffeqarniarluni aalajangersimasunik amerlassusilinnik sulisussaqarnermut immikkoortunut aalajangersimasunut malittarisassanik malinnittussaanera apeqqutaatinnagu.

*§ 3-mut*

Imm. 1, nr. 1, litra a-mi sinnersuutigineqarpoq “unioqqutitsinerit” nassuiarneqassasut tassaasut iliuutsit annertuumik inatsisinik mianernartunilluunniit allanik unioqqutitsinerit, tak. § 1, imm. 1.

Imm. 1, nr.1, litra a-mi aamma siunnersuutigineqarpoq “unioqqutitsinerit” nassuiarneqassasut tassaasut iliuutsit iliuuseqannginnerilluunniit malittarisassani inatsisip atuuffianut ilaasuni, tak. § 1, imm. 1, siunertamik saneqqutsilersinnaatitsisut.

Imm. 1, nr. 2-mi siunnersuutigineqarpoq ”unioqqutitsinerit pillugit paasissutissat” nassuiarneqassasut tassaasut paasissutissat suulluunniit, tassunga ilanngullugit suliffimmi pasinapiluttumik kalerriisartup suliffigisaani suliffigisimasaaniluunniit imaluunniit suliffimmi allami pasinapiluttumik kalerriisup sulinermini attaveqarfigisaani attaveqarfigisimasaaniluunniit unioqqutitsisoqarneranik pissutissaqartumik pasitsaassaqarneq, unioqqutitsinerit pisut unioqqutitsinerusinnaasulluunniit kiisalu unioqqutitsinernik taamaattunik isertuussiniarnerit.

imm. 1, nr. 3-mi siunnersuutigineqarpoq ”nalunaaruteqarneq” nassuiarneqassasoq tassaasoq unioqqutitsinerit pillugit paasissutissanik allaganngorlugu oqaasiinnartigulluunniit nalunaaruteqarneq.

imm. 1, nr. 4-mi siunnersuutigineqarpoq ”suliffimmi nalunaaruteqarneq” nassuiarneqassasoq tassaasoq namminersorlutik inuussutissarsiutini suliffimmi pasinapiluttoqarneranik kalerriisoqarsinnaatitsinermut unioqqutitsinerit pillugit paasissutissanik oqaasiinnartigut allakkatigulluunniit nalunaaruteqarneq. Suliffimmi pasinapiluttoqarneranik kalerriisoqarsinnaatitsinermi imatut paasineqassaaq aaqqissuussinermi nalunaarummik tigusisut tassaasut suliffeqarfimmi il.il. nalunaaruteqarfiusumi sulisut.

Imm. 1, nr. 5-imi siunnersuutigineqarpoq ”avataanut nalunaaruteqarneq” nassuiarneqassasoq tassaasoq avataani pasinapiluttoqarneranik kalerriisoqarsinnaatitsinermut unioqqutitsinerit pillugit paasissutissanik oqaasiinnartigut allaganngorluguluunniit nalunaaruteqarneq. Avataani pasinapiluttoqarneranik kalerriisoqarsinnaatitsineq imatut paasineqassaaq nalunaarummik tigusisut tassaanngitsut suliffeqarfimmi, ingerlatsivimmi il.il. nalunaaruteqarfiusumi sulisut.

Imm. 1, nr. 6-imi siunnersuutigineqarpoq ”tamanut saqqummiussineq” paasineqassasoq tassaasoq paasissutissat pillugit paasissutissat tamanit pissarsiarineqarsinnaalersinnerat. Nassuiaammi pingaartumik pineqarpoq unioqqutitsinerit pillugit paasissutissat pingaartumik nutaarsiassaleriffiit, tamat attaveqartarfiit attaveqarfiusartulluunniit assingi aqqutigalugit tamanut saqqummiunneqarnerat.

Imm. 1, nr. 7-imi siunnersuutigineqarpoq ”pasinapiluttumik kalerriisoq” nassuiarneqassasoq tassaasoq inuk unioqqutitsinerit pillugit paasissutissanik inuup immikkoortuni ukunani paasisaminik nalunaarutiginnittoq tamanulluunniit saqqummiussisoq: sulisut, namminersorlutik inuussutissarsiuteqartut, aktiaatillit, pisortani, siulersuisuni, nakkutilliinermi siunnersuisoqatigiinni suliffeqarfimmiluunniit pisortani assingani ilaasortat, piumassutsiminnik sulisut, akissarsiaqaatigalugu akissarsiaqaatiginagulu sulinermik misiliisut, inuit takkutigineqarlutik sulisut, isumaqatigiissuteqartuni aqutsisut, suliamik ingerlatsisut pilersuisui pilersuisullu, inuit paasissutissanik sulinerminni pissarsiaminnik tamassumalu kingorna kingorna suliunnaartut nalunaaruteqartut, inuit sulinermik suli aallartitsinngitsut paasissutissanik atorfinitsitsiniarnerup ingerlanerani imaluunniit isumaqatigiissutissanik isumaqatigiinniarnerit sioqqullugit pissarsiaminnik nalunaaruteqartut.

Imm. 1, nr. 8-imi siunnersuutigineqarpoq ”akunnermiliuttoq” nassuiarneqassasoq tassaasoq inuk pasinapiluttumik kalerriisup sulinermut atatillugu nalunaaruteqarnerani ikiuuttoq ikiuunneralu isertuunneqartariaqartoq.

Imm. 1, nr. 9-mi siunnersuutigineqarpoq ”sulinermut atatillugu” nassuiarneqassasoq tassaasoq namminersorlutik inuussutissarsiuteqartuni pisortanilu suliap sunnera apeqqutaatinnagu maannakkut siusinnerusukkulluunniit sulineq, tassani inuit unioqqutitsinerit pillugit paasissutissanik pissarsillutik, inuillu taakku paasissutissanik taamaattunik nalunaaruteqarunik pillaammik akiniarneqariaannaasut.

Imm. 1, nr. 10-mi siunnersuutigineqarpoq “inuk attuumassuteqartoq” nassuiarneqassasoq tassaasoq inuk imaluunniit inatsisit tunngavigalugit inuttut isigineqartoq, nalunaaruteqarnermi imaluunniit tamanut saqqummiussinermi unioqqutitsisutut oqaatigineqartoq inummulluunniit taaneqartumut attuumassuteqartoq. Inuk attuumassuteqartoq tassaaneruvoq inuup nalunaaruteqarnerani pineqartoq. Inuk attuumassuteqartoq aamma tassaasinnaavoq inummut pasinapiluttumik kalerriisup nalunaarutigisaanut attuumassuteqartoq, tassunga ilanngullugu inuup aappaa.

Imm. 1, nr. 11-mi siunnersuutigineqarpoq ”pillaammik akiniutit” nassuiarneqassasut tassaasut sulinermut atatillugu toqqaannartumik toqqaannanngitsumillu iliuutsit iliuuseqannginnerilluunniit suliffimmi avataanulluunniit nalunaaruteqarnerup tamanulluunniit saqqummiinerup kingunerisai pasinapiluttumik kalerriisullu tunngavissaqanngitsumik ajoqutaasut.

Imm. 1, nr. 12-imi siunnersuutigineqarpoq ”ingerlatitseqqinneq” nassuiarneqassasoq tassaasoq nalunaaruteqarnermi oqaatigineqartut eqqortuunerannik nalunaarummik tigusisup iliuusii suulluunniit, tassanilu unioqqutitsinerup nalunaarutigineqartup pinngitsoornissaa naleqquttuulluni, tassunga ilanngullugit suliffimmi misissuineq, politiit misissuinerat, eqqartuussisutigoortitsineq, aningaasat utertinniarlugit eqqartuussisunut suliassanngortitsineq imaluunniit suliap naammassinera.

Imm. 1, nr. 13-imi siunnersuutigineqarpoq ”akissuteqarneq” nassuiarneqassasoq tassaasoq ingerlatitseqqinneq pillugu taamatullu ingerlatitseqqinnermi tunngavilersuutit pillugit pasinapiluttumik kalerriisumut nalunaaruteqarneq.

*§ 4-mut*

§ 4-mi siunnersuutigineqarpoq inatsit pasinapiluttumik kalerriisumut inunnulluunniit attuumassuteqartunut ajoqutaasumik isumaqatigiissutikkut saneqqunneqarsinnaanngitsoq. Inatsisissatut siunnersuummi § 4-tut aalajangersagassatut siunnersuummi isumaqatigiissummut allammut attaveqartitsineq malittarisassiuunneqarpoq.

Aalajangersigaq kinguneqarpoq pasinapiluttumik kalerriisoq inuilluunniit attuumassuteqartut inatsit naapertorlugu pisussaaffigisaminnik pissutissaqanngitsumik taamaatitsisinnaanngitsut.

Assersuutigalugu atorfininnermi isumaqatigiissummi immikkut piumasaqaatit sulisup inatsit malillugu tamakkiisumik ilaannakortumilluunniit illersugaaneranik atorunnaarsitsisut atuuttussaanngillat. Aalajangersagaq akerlianik pasinapiluttumik kalerriisup inuilluunniit attuumassuteqartut inatsit naapertorlugu pisinnaatitaaffiinut taakkununnga akornutaanngippata, pasinapiluttumik kalerriisup inuulluunniit attuumassuteqartup inatsimmi malittarisassanit pitsaanerusunik isumaqatigiissuteqarnikkut pisinnaatitaaffilerneqarnissaannut akornutaanngilaq.

*§ 5-imut*

Inatsit pasinapiluttumik kalerriisumut kapitali 3 naapertorlugu suliffimmi pasinapiluttoqarneranik kalerriisoqarsinnaatitsinermut nalunaaruteqarnermut imm. 1, nr. 1-itut siunnersuutigineqartoq malillugu atuuppoq. Pasinapiluttumik kalerriisup kapitali 3 naapertorlugu suliffimmi pasinapiluttoqarneranik kalerriisoqarsinnaatitsinermut nalunaarutiginnittup taamaalilluni inatsit malillugu illersugaanissamut piumasaqaatit eqqortippai

Inatsit pasinapiluttumik kalerriisumut kapitali 4 naapertorlugu avataani pasinapiluttoqarneranik kalerriisoqarsinnaatitsinermi nalunaaruteqartumut imm. 1, nr. 2-tut siunnersuutigineqartoq malillugu atuuppoq. Pasinapiluttumik kalerriisup kapitali 4 naapertorlugu suliffimmi pasinapiluttoqarneranik kalerriisoqarsinnaatitsinermi nalunaarutiginnittup taamaalilluni inatsit malillugu illersugaanissamut piumasaqaatit eqqortippai.

Inatsit pasinapiluttoqarneranik kalerriisoqarsinnaatitsinermi immikkoortoq suliamut attuumassuteqartoq piffissaliussap § 12, imm. 2 nr. 3-imi aamma §19, imm. 2, nr. 3-mi aalajangerneqartup iluani nalunaarummut qisuariaatitut naleqquttumik iliuuseqarsimatinnagu pasinapiluttumik kalerriisoq siullermik kapitalit 3 aamma 4 naapertorlugit suliffimmi avataanullu imaluunniit avataanut toqqaanartumik nalunaaruteqarnerani imm. 2, nr. 1-itut siunnersuutigineqartoq malillugu atuuppoq.

Pasinapiluttumik kalerriisoq piffissaliussap qaammatit pingasut iluanni imaluunniit piffissaliussap qaammatit arfinillit iluanni avataani pasinapiluttoqarneranik kalerriisoqarsinnaatitsineq eqqarsaatigalugu nalunaaruteqarpat immikkoortortaqarfiup qanoq ingerlatitseqqiineranik pissusissamisoortumik tunngavilersukkamik ilisimatitsissummik tigusaqanngippat tamanut saqqummiineq taamaalilluni pissutissaqarpoq. Pasinapiluttoqarneranik kalerriisoqarsinnaatitsinermi immikkoortortaqarfik nalunaarummik naleqquttumik misissuisimanngippat imaluunniit nalunaarutip kinguneranik iliuusissamik naleqquttumik aalajangiinngippat tamanut saqqummiussineq aamma pissutissaqarpoq

Suliffimmi avataanilu pasinapiluttoqarneranik kalerriisoqarsinnaatitsinermi nalunaaruteqartoqartillugu imm. 2 malillugu avammut saqqummiinermi illersorneqarnissamut pasinapiluttoqarneranik kalerriisoqarsinnaatitsinermi taakku marluk piffissaliussatut aalajangerneqartup iluani nalunaarummut qisuariaatitut naleqquttumik iliuusissatut aalajangiisimannginnissaat piumasaqaataavoq.

Nalunaaruteqarnerup kinguneranik naleqquttumik iliuuseqannginneq pineqarnersoq suliani ataasiakkaanni pissutsinik aalajangersimasumik naliliineq aallaavigalugu aalajangerneqassaaq. Naleqquttumik iliuuseqarneq § 12, imm. 2, nr. 2 aamma § 19, imm. 2, nr. 2 malillugit peqqissaartumik ingerlatitseqqinnissamut piumasaqaatit naapertorlugit paasineqassaaq. Taamaalilluni unioqqutitsinerup suunera annertussusaalu pillugit paasissutissat ilanngunneqassapput. Taamaalilluni ingerlatitseqqinnerup naleqquttuunerani pisuni ataasiakkaani pissutsit unioqqutitsinerullu pineqartup suunera apeqqutaassapput. Eqqartuussiviit tamanna pillugu inaarutaasumik aalajangiissapput. Aamma peqqissaartumik ingerlatitseqqinnerup paasineqarnissaanut § 12, nr. 2 aamma § 19, nr. 2-mut nassuiaatit innersuussutigineqarput.

Unioqqutitsineq innuttaasut soqutigisaannut annertuumik ilimanartumillu navianartorsiortitsisoq pasinapiluttumik kalerriisoq ilimaginninnissamut tunngavissaqarpat inatsit pasinapiluttumik kalerriisup tamanut saqqummiussinerani imm. 2, nr. 2-tut siunnersuutigineqartoq malillugu atuuppoq. Assersuutigalugu ajornartoortoqarnera imaluunniit aaqqinneqarsinnaanngitsumik ajoquseeriataartoqarsinnaanera pineqartillugit.

Innuttaasut soqutigisaasa naviartorsiortinneqarsinnaanerannut assersuutigalugu ilaasinnaapput unioqqutitsineq inuit ataasiakkaat inuunerannik isumannaatsuunerannillu navianartorsiortitsisoq. Aamma tassaasinnaavoq inuit peqqissusiannik ajortumik sunniuteqariaannaasumik avatangiisinut ajoquseeriataannaaneq ajoqusiinerlu piffissami qaninnermi periaannaasoq. Tunngavik ”aarlerinartumik navianartoqarnera” ajoquseeriataavissoqarsinnaaneranik kinguneqarpoq

Avataani pasinapiluttoqarneranik kalerriisoqarsinnaatitsinermut nalunaaruteqartoqarnermi pillaatitut akiniaasoqariaannaaneranik pasinapiluttumik kalerriisoq isumaqarnissamut tunngavissaqarpat imaluunniit suliami pissusiviit pissutigalugit unioqqutitsinerup sunniuteqartumik pinngitsoortinneqarnissaa ilimanarpianngippat inatsit imm. 2, 3-tut siunnersuutigineqartoq malillugu pasinapiluttumik kalerriisup tamanut saqqummiussinerani atuuppoq.

Tamanut saqqummiineq nr. 3-tut siunnersuutigineqartoq malillugu unioqqutitsinerup suliami immikkut pissutsit pissutigalugit sunniuteqartumik pinngitsoortinnissaa ilimanaateqarpianngippat tunngavissaqassaaq, tassunga ilanngullugit uppernarsaatit isertuunneqarsinnaanerat aserorterneqarsinnaaneralluunniit, imaluunniit oqartussap inuullu unioqqutitsisup unioqqutitsinermilluunniit akuusup akornanni isertuusamik aaqqissuussisoqarsinnaaneq.

Inatsisikkut illersuineq imm. 2-tut siunnersuutigineqartoq malillugu paasissutissanik tamanut saqqummiinermi atuuppoq, tassani pasinapiluttumik kalerriisup tamanut saqqummiisup nr 1-3-mi aalajangersakkani tunngavinnik eqqortitsisimanissaa piumasaqaataalluni.

*§ 6-imut*

Aalajangersagassatut siunnersuutigineqartumi ersippoq inatsisikkut illersuineq taamaallaat pasinapiluttumik kalerriisartumut paasissutissat tamanulluunniit saqqummiussat piffissami nalunaaruteqarfiusumi tamanulluunniit saqqummiusiviusumi eqqortuunerannik paasissutissallu § 1, 1 naapertorlugu inatsisip atuuffiata ataaniittut ilimagisaqarnissamut tunngavissaqarpat atuuttoq.

Unioqqutitsinerit pillugit paasissutissat piffissami nalunaaruteqarfiusumi imaluunniit tamanut saqqummiussiffiusumi eqqortuunerannik ilimagisaqarnissamut tunngavissaqarnissaa inatsisikkut illersorneqarnissamut aalajangersagassatut siunnersuutigineqartoq malillugu piumasaqaataavoq. Taamaalilluni pasinapiluttumik kalerriisup paasissutissat eqqortuunerannik upperinninnissaa aamma piffissami nalunaaruteqarfiusumi upperinninnissaq illersorneqarnissamut piumasaqaataapput. Pasinapiluttumik kalerriisoq tamanut saqqummiussippat piffissami tamanut saqqummiiviusumi upperinnittoqassaaq.

Paasissutissat eqqortuunerannik upperinninneq pillugu apeqqut pissusiviit tunngavigalugit nalilersorneqassaaq, tassunga ilanngullugit paasissutissat pineqartup piffissami nalunaaruteqarfiusumi pigisai. Pasinapiluttumik kalerriisup upperinninneranut taamaalilluni suliami pissutsinik tamarmiusunik nalilersuivinneq apeqqutaassaaq.

Tamanna aamma kinguneqarpoq inuk upperinnittoq unioqqutitsinerit pillugit paasissutissanik eqqunngitsunik nalunaaruteqartoq tamanulluunniit saqqummiisoq inatsisikkut illersuinermut ilaatinneqartoq. Pasinapiluttumik kalerriisup nalunaaruteqarnermut tamanulluunniit saqqummiinermut pissutigisai inuup illersorneqarsinnaaneranut aallaaviusumik soqutaanngillat.

Tamanna peqatigitillugu kinguneqarpoq paasissutissanik eqqunngitsunik nalunaaruteqaraanni tamanulluunniit saqqummiigaanni illersuisoqarsinnaanngitsoq.

Illersorneqarnissamut piumasaqaataavoq, unioqqutitsinermut uppernarsaatit unioqqutitsinerit pillugit paasissutissanut ilanngunneqassasut. Paasissutissat unioqqutitsisoqavittoqarneranik unioqqutitsisoqarsimasinnaaneranillu tunngavissaqartumik nalornilersitsisut pasitsaassaqartitsisullu taamaalillutik inatsimmi illersuinermut aamma ilaapput.

Kisianni unioqqutitsinerit pillugit paasissutissat tamanit ilisimaneqareersut tunngaveqarsorinanngitsut, tassunga ilanngullugu pissutissaqanngitsumik tusatsiakkat mamarliillunilu oqaatissuaanerit inatsimmi illersuinermut ilaanngillat.

*§ 7-imut*

Pasinapiluttumik kalerriisoq aalajangersakkami imm. 1-itut siunnersuutigineqartoq malillugu §§ 5 aamma 6-imi illersorneqarnissamut piumasaqaatinik naammassinnittoq nipangiussimasussaatitaanermik inatsimmi aalajangerneqartumik sumiginnaasimanngitsutut isigineqassaaq, inullu § 1, imm. 1-imi pissutsinik pisariaqartumik paasititsinissamut paasissutissanik pineqartunik nalunaaruteqarnissamut imaluunniit tamanut saqqummiinissamut pissutissaqarsimasoriguni tamassumunnga akisussaatinneqassanani.

Piumasaqaatit taakku naammassineqarpata pasinapiluttumik kalerriisoq akisussaatinneqassanngilaq, inuit akornanni akerleriinnernut inatsisitigut malittarisassani, pinerluuteqarneq pillugu inatsisitigut malittarisassani, allaffissornikkut imaluunniit atorfeqarneq pillugu inatsisini malittarisassani oqaatigineqartutut, tassani pasinapiluttumik kalerriisoq unioqqutitsinerup saqqummiunnissaanut paasissutissanik nalunaaruteqarnerup tamanulluunniit saqqummiussinerup pisariaqartuuneranik tunngavissaqartumik isumaqarsimanissaa piumasaqaataavoq.

Akisussaasussaanngitsutut siunnersuutigineqartumi taamaalilluni ilaanngillat paasissutissat pasinapiluttumik kalerriisup tunngavissaqarani saqqummiussai. Taamaalilluni paasissutissat inatsisissatut siunnersuummi § 1, imm. 1-imut ilaasunik unioqqutitsinermik saqqummiinissamut pisariaqanngitsunik nipangiussimasussaatitaanermik unioqqutitsineq imaluunniit pasinapiluttumik kalerriisup tunngavissaqartumik ilimagisimasinnaanngisai suli akisussaanermut ilaassapput.

Imm. 2-mi siunnersuutigineqarpoq pasinapiluttumik kalerriisoq §§ 5 aamma 6-imi illersorneqarnissamut piumasaqaatinik eqqortitsisoq, pissarsineq taamaattoq immikkut pillarneqaataasinnaasumik iliuusaanngippat paasissutissanik nalunaarutigineqartunik imaluunniit tamanut saqqummiunneqartunik pissarsisimanerminut akisussaatinneqassanngilaq.

Tamanna atuuppoq pasinapiluttumik kalerriisup uppernarsaatit imarisaanik unioqqutitsinani pissarsiarisimasumik saqqummiitillugu aamma uppernarsaatinik taamaattunik kopeerisimatillugu imaluunniit suliffimmi atorfeqarfigisamini isumaqatigiissutit pillugit aalajangersakkat imaluunniit aalajangersakkat allat suliffiup uppernarsaatinik pineqartunik pigisaqartuuneranik aalajangersaaffiusut allat unioqqutillugit ininit annissisimatillugu.

Assersuutigalugu tassaasinnaavoq pasinapiluttumik kalerriisup suliffimmi ininik assiliilluni imaluunniit sumiiffimmut pineqartup nalinginnaasumik iserfigisinnaanngisaminut iserluni paasissutissanik pissarsinera.

Pasinapiluttumik kalerriisartorli assersuutigalugu ilaatigut qarasaasiap programmianut iserneq imaluunniit allat oqaloqatiginnerannik akuerisaanngitsumik tusarnaarneq immiussinerluunniit pillugit pinerluttulerineq pillugu inatsimmi § 94-imik unioqqutitsinikkut immikkut pillarneqaataasinnaasumik iliuuseqarnikkut pissarsisimatillugu akisussaatinneqarsinnaassaaq.

Aamma paasissutissat pineqartut pineqartup pissarsiarisai nalunaaruteqarnermut pineqartumut pisariaqanngippata imm. 2-tut siunnersuutigineqartoq malillugu akisussaatitsisoqarsinnaavoq.

*§ 8-mut*

Pasinapiluttumik kalerriisartoq imm. 1-itut siunnersuutigineqartoq malillugu pillaammik akiniarneqassanngilaq, tassunga ilanngullugu pineqartoq inatsimmi tamanna pillugu aalajangersakkat naapertorlugit suliffimmi avammulluunniit nalunaaruteqarnerata tamanullu saqqummiinerata kinguneranik sioorasaarineq pillaatitulluunniit akiniaaneq. Pasinapiluttumik kalerriisartoq aamma nalunaaruteqarnissamut akornuserneqassanngilaq akornuserniarneqassananiluunniit.

Pillaammik akiniaaneq imatut paasineqassaaq nalunaaruteqarnermut tamanulluunniit saqqummiussinermut qisuariaatitut naleqqutinngitsumik iliuuseqarneq imaluunniit naleqqutinngitsumik kinguneqartitsineq.

Taaguummi ilaatigut ilaapput suliunnaarsitaagallarneq, soraarsitsineq, atorfimmut appasinnerusumut inissinneqarneq atorfimmilluunniit qaffatsinneqannginneq, allanik suliakkiineq, nuussineq, akissarsianik appaaneq, piffissanik suliffigisanik allannguinerit, ilinniagaqaqqusaannginneq, pineqartup angusaanik ajortumik naliliineq imaluunniit atorfeqarnermi ajortumik allagartaliineq, pissusilersuutissanik saneqqutsisutut pillaaneq, avoqqaarlerneq allatulluunniit pineqaatissiineq, tassunga ilanngullugit aningaasatigut pillaanerit, pinngitsaaliineq, qunusiarinninneq, akornusersuineq avataaniititsinerluunniit, assigiinngisitsineq, ajortumik naapertuutinngitsumilluunniit iliuuseqarneq, atorfininnermi isumaqatigiissutip piffissamut killilikkap killigaaneranik piffissamut killiligaanngitsumut sivitsuinera, sulisoq tassani ataavartumik atorfinitsinneqarnissamik ilimagisaqarluni, ajoqusiineq, tassunga ilanngullugu inuup tusaamaneqarnera pingaartumik internetimi attaveqartarfinni imaluunniit aningaasatigut annaasaqarneq, tassunga ilanngullugit kaaviiaartitanik annaasaqarneq isertitassanillu annaasaqarneq, immikkoortumik imaluunniit inuussutissarsiutit immikkoortuannik tunngaveqartoq imaluunniit isumaqatigiissut piumasarineqanngitsoq piumasarineqanngitsorluunniit tunngavigalugu akuerinninnginnermik nalunaarsuineq, tamannalu inuup pineqartup immikkoortumi imaluunniit inuussutissarsiutit immikkoortuanni pineqartumi siunissami suliffissarsisinnaannginneranut kinguneqarluni, nioqqutissanik pilersuinermik sullissinermilluunniit piffissaq sioqqullugu atorunnaarsitsineq atorunnaarsitsinerluunniit, akuersissummik utertitsineq, nakorsamut tarnip pissusaanik immikkut ilisimasalimmut nakorsamulluunniit innersuussineq.

Tamanna kinguneqarpoq iliuutsit iliuuseqannginnerilluunniit qulaani taaneqartut tamarmiunngitsut inatsit tunngavigalugu pillaammik akiniutaasut. Taamaalilluni piumasaqaataavoq iliuuseqarneq iliuuseqannginnerluunniit pasinapiluttumik kalerriisartup ajoquserneqarneranut pissutaasoq pissutaajumaartorluunniit. Aamma piumasaqaataavoq iliuuseqarneq iliuuseqannginnerluunniit suliffimmi tamanulluunniit saqqummiussinerup kingunerisimassagaa.

Pillaammik akiniaanerit sulisumut assersuutigalugu tassaasinnaapput mianersoqqusinikkut, atorfimmut appasinnerusumut inissinneqarnikkut, akissarsiat qaffakkumaneqannginnerisigut, akornusersuinikkut soraarsitaanikkulluunniit atorfeqarnermi kinguneqartitsinerit.

Namminersorlutik inuussutissarsiuteqartunut sullissisunut, namminersortunut isumaqatigiissuteqartunut, suliaqartunut pilersuisunut pilersuisunullu pillaammik akiniutit assersuutigalugu tassaagajuttarput sullissineq pillugu isumaqatigiissummik, akuersissummik unitsitsigallarneq atorunnaarsitsinerluunniit, kaaviaartitanik annaasaqarneq, isertitanik annaasaqarneq, pinngitsaalineqarneq, qunusiarineqarneq imaluunniit akornusersorneqarneq, akuerineqanngitsutut nalunaarsorneqarneq imaluunniit suliffeqarfimmik mattussineq tusaamaneqarnerulluunniit ajoquserneqarnera.

Aktiaalinnut inunnullu aqutsisuusunut pillaammik akiniutit assersuutigalugu tassaasinnaapput aningaasanut tunngasut, qunusiarineqarneq akornusersorneqarnerluunniit, akuerineqanngitsutut nalunaarsorneqarneq tusaamaneqarnerulluunniit ajoquserneqarnera.

Suliffimmi sulilersinnaasunut atorfininniarnermut atatillugu paasissutissanik pissarsisunut pillaammik akiniutitit assersuutigalugu tassaasinnaapput atorfeqarnermi ajortumik allagartalerneqarneq imaluunniit akuerineqanngitsutut nalunaarsorneqarneq.

Piumassutsimik sulisunut aamma akissarsiaqarlutik akissarsiaqaratilluunniit sulinermik misiliisunut pillaammik akiniutit assersuutigalugu tassaasinnaapput sullissinerat atorneqarunnaartoq, atorfeqarnermi ajortumik allagartalerneqartut imaluunniit tusaamaneqarnerat suliffimmilu qaffakkiartornissamut periarfissaat allatigut ajoquserneqartut.

Inuit immikkoortuinut tamanut pillaammik akiniutit aamma tassaasinnaapput akornusersuilluni eqqartuussivinnut suliassanngortitsineq, tassa pineqartup inatsit manna malillugu nalunaaruteqarnerata tamanulluunniit saqqummiunnerata kinguneranik pissutissaqanngitsumik eqqartuussivinni suliassanngortinneqarnera.

Nalunaaruteqarneq aamma pasinapiluttumik kalerriisartumut toqqaannartumik toqqaannanngitsumillu iluaqutissaanngitsumik iliuuseqarneq inatsit malillugu pillaammik akiniutitut isigineqassappat imminnut qanimut atassuteqartariaqarput. Taamaalilluni suut pillaammik akiniutaanerannik siamasissumik nassuiaaneq sulisitsisup nalunaaruteqarnerup tamanulluunniit saqqummiinerup kingunerinngisaanik atorfeqarnermut tunngasunik aalajangiinissaa pineqartoq taamatut iliorsimanersoq apeqqutaatinnagu pinngitsoortinneqartariaqanngilaq.

Pasinapiluttumik kalerriisartoq inerteqquteqarnerup unioqqutinneqarnerani taarsiivigineqarsinnaavoq, tak. inatsisissatut siunnersuummi § 29, imm. 1, tassungalu nassuiaatit.

Pasinapiluttumik kalerriisartoq aalajangersakkami oqaaseqatigiit aappaat malillugu aamma nalunaaruteqarnissamik akornuserneqassanngilaq akornuserniarneqassananiluunniit. Aalajangersakkamut ilaatigut ilaavoq pasinapiluttumik kalerriisartuulersinnaasup inatsit manna malillugu unioqqutitsineq pillugu paasissutissanik nalunaaruteqarusulluni suleqatiminut qullersaminulluunniit oqaluttuarnera, assersuutigalugu inatsit manna malillugu nalunaaruteqarnissamut periarfissanik paasiniaalluni, tamassumalu kingorna pineqartoq nalunaaruteqannginnerani soraarsinneqarluni il.il., tassani uppernarsarneqarsinnaalluni soraarsitsineq tamakkiisumik ilaannakortumilluunniit iliuuseqarnermik pissuteqartoq. Pasinapiluttumik kalerriisartoq inerteqquteqarnermik unioqqutitsisoqarnerani taarsiivigineqarsinnaavoq, tak. inatsisissatut siunnersuummi § 29, imm. 1, tassungalu nassuiaatit.

Imm. 1, nr 1-imi siunnersuutigineqarpoq pillaammik akiniarneqarnissamut illersuineq imm. 1 malillugu akunnermiliuttunut atuuppoq.

Imm. 2, nr. 2-mi siunnersuutigineqarpoq imm. 1 malillugu pillaammik akiniarneqarnissamut illersuineq aamma inuit pingajuinut pasinapiluttumik kalerriisartumut attuumassuteqartunut sulinermullu atatillugu pillaammik akiniarneqariaannaasamut aamma atuutissasoq.

Pillaammik akiniarneqarnissamut illersuineq taamaalilluni taamaallaat pasinapiluttumik kalerriisartumut atuutinngilaq, aammali inunnut pasinapiluttumik kalerriisartumut attuumassuteqartunut. Assersuutigalugu tassaasinnaapput sulisut peqatigiiffiini sinniisut, suleqatit ilaquttat nalunaaruteqarnermut atatillugu pasinapiluttumik kalerriisartumut ikiuisunut, pasinapiluttumik kalerriisartoq sulisitsisuanut imaluunniit pisisartumut sullinneqartumulluunniit sulinermi aamma atassuteqartunut.

Imm. 2, nr. 3-mi siunnersuutigineqarpoq imm. 1 malillugu pillaammik akiniarneqarnissamut illersuinermi aamma ilaatinneqartut suliffeqarfiit oqartussallu pasinapiluttumik kalerriisup pigisaanut sulissussaanut allatulluunniit sulinermut atatillugu atassuteqarfigisaanut.

Imm. 3-mi siunnersuutigineqarpoq pasinapiluttumik kalerriisartoq nalunaaruteqarneq tamanulluunniit saqqummiineq § 1, imm. 1 naapertorlugu unioqqutitsinerup saqqummiunnissaanut pisariaqartuusoq isumaqarnissamut naleqquttumik pissutissaqarpat eqqartuussisunut suliassanngortitsineq itigartinniarlugu nalunaaruteqarneq imaluunniit tamanut saqqummiineq patsisissaqartoq nalunaaruteqarsinnaatitaasoq.

Aalajangersagaq illuatungerisaq pasinapiluttumik kalerriisartumik eqqartuussivimmut suliassanngortitsippat pasinapiluttumik kalerriisartumik illersuinissamik kinguneqarpoq. Pasinapiluttumik kalerriisartoq taamatut pisoqartillugu § 5-itut siunnersuutigineqartumut ilaasumik nalunaaruteqarneq imaluunniit tamanut saqqummiineq pineqartoq innersuussutigalugu eqqartuussivinnut suliassanngortitsinermik itigartitsisinnaatitaavoq.

Eqqartuussivinni sulianut taamaattunut assersuutitut ilaatigut uku pineqarnerat taaneqarsinnaapput, eqqunngitsumik pasilliinerit, piginnittussaatitaaneq, nipangiussimasussaatitaanermik sumiginnaaneq, paasissutissanik illersuineq pillugu inatsimmi malittarisassanik unioqqutitsineq, niuernermi isertuussanik ingerlatitseqqinneq imaluunniit inuit akornanni pissutsit, pisortat ataatsimoorullugu sulinermi pissutsit pillugit inatsisinit taperserneqartunik unioqqutitsineq.

Kisianni eqqartuussivinni suliassanngortinneqarnermik itigartitsisinnaatitaanermut piumasaqaataavoq, nalunaaruteqarneq imaluunniit tamanut saqqummiussineq, unioqqutitsinerup § 1, imm. 1 naapertorlugu inatsisip imarisaata atuuffianut ilaasup paasitinneqarnissaanut pisariaqartuuneranik pasinapiluttumik kalerriisup tunngavissaqartumik isumaqarnissaa Taamaalilluni piumasaqaataavoq pasinapiluttumik kalerriisartup piffissami nalunaaruteqarfiusumi imaluunniit tamanut saqqummiiviusumi unioqqutitsinerup inatsisip imarisaatigut atuuffianut ilaasup saqqummiunnissaanik tunngavissaqartumik isumaqarnissaa. Taamaattoq pasinapiluttumik kalerriisartoq tamanna pillugu tunngavissaqartutut isumaqarsimanersoq suliami pissutsinik tamanik nalilersuivinneq apeqqutaavoq.

*§ 9-mut*

 Namminersorluni inuussutissarsiuteqartuni suliffiit sulisitsisup sulisuisa paasissutissanik § 1, imm. 1-imi ilaasunik nalunaaruteqarfigisinnaasaannik pasinapiluttoqarneranik kalerriisoqarsinnaatitsinermi imm. 1-itut siunnersuutigineqartoq malillugu pilersitsisinnaapput.

Namminersorlutik inuussutissarsiut tassaapput inatsisit naapertorlugit immikkoortut allat, pisortat ingerlatsineranni suliassat suliarineqartarnerat pillugu inatsimmi § 1, imm. 1-imi ilaanngitsut, aamma Inatsisartut aamma Danmarkip naalagaaffiata Kalaallit Nunaanni suliassaqarfiisa ataaniinngitsut, ilaatigut eqqartuussiviit.

Siunnersuutigineqarpoq taaguut ”sulisitsisoq” (inatsisit naapertorlugit immikkoortoq) CVR pillugu inatsimmi taaguutip ”inatsisit naapertorlugit immikkoortoq” nassuiarneqarnera naapertorlugu inatsisissatut siunnersuummi matumani paasineqassasoq. Assigiitsitsinissatut siunnersuutigineqartoq taamaalilluni kinguneqarpoq sulisitsisut tamarmik CVR-normoqartut amerlaqatigiinnik amerlanerusunilluunniit sulisoqartut, Naalakkersuisunit aalajangerneqartutut suliffimmi pasinapiluttoqarneranik kalerriisoqarsinnaatitsinermut periarfissami ilaatinneqassasut.

Sulisut amerlassusaannik naatsorsuinermi sulisut suliffeqarnermi namminneq suliaqarnerminnut akissarsiaqartut tamarmik sunik suliaqarnerat apeqqutaatinnagu ilanngunneqassapput. 30-nik sulisoqarnerup killigitinnissaa Naalakkersuisut aalajangerpassuk sulisitsisorlu taamaalilluni sulinermi namminneq sulinerminnut akissarsiaqartunik 30-nik amerlanerusunilluunniit sulisoqarpat, sulisitsisoq inatsit naapertorlugu suliffimmi pasinapiluttoqarneranik kalerriisoqarsinnaatitsinermut pisitsinissamik periarfissaqassaaq. 30-nik sulisoqarnissamik killigititaq sulisitsisut immikkoortunut aalajangersimasunut malittarisassat atuuffiannut ilaatinneqartut eqqarsaatigalugit atuutinngilaq.

Oqaatigineqassaaq aalajangersagassatut siunnersuummi taamaallaat sulisitsisut suliffimmi pasinapiluttoqarneranik kalerriisoqarsinnaatitsinermut sulisitsisut sulisuminnut atugassiinissaannut periarfissiisoqartoq. Tamassumali sulisitsisup pasinapiluttoqarneranik kalerriisoqarsinnaatitsineq sulisumi saniatigut allanit, tassunga ilanngullugit sulisut immikkoortuinit allanit, atorneqalersinnaaneranik aalajangernissaa pinngitsoortissinnaanngilaa. Pingaartumik tassaasinnaapput pilersuisut suliaqarnermilu pilersuisut, piumassutsiminnik sulisut, akissarsiaqarlutik akissarsiaqarnatilluunniit sulinermik misiliisut, inuit sulisitsisumi siusinnerusukkut sulisimasut paasissutissanillu pineqartup sulisitsisumi sulinermini pissarsiaminik aamma sulinerup aallartinnginnerani pineqartup sulilernissamut atatillugu, pissarsiarisaminik imaluunniit isumaqatigiissutissat allat isumaqatigiinniutiginissaat sioqqullugu pissarsiarsiaminnik nalunaaruteqartut.

Sulisitsisut imm. 2-tut siunnersuutigineqartoq malillugu suliffimmi pasinapiluttoqarneranik kalerriisoqarsinnaatitsinermik pilersitsisut suliffimmi pasinapiluttoqarneranik kalerriisoqarsinnaatitsinermut suliffeqarfissuarmi ataatsimut suliffimmi pasinapiluttoqarneranik kalerriisoqarsinnaatitsinermut pilersinnissaa toqqarsinnaavaat. Naalakkersuisut suliffeqarfissuarni suliffimmi pasinapiluttoqarneranik kalerriisoqarsinnaatitsinnginneq pillugu malittarisassiorsinnaapput.

*§ 10-mut*

Imm. 1 oqaaseqatigiit siullianni siunnersuutigineqarpoq pasinapiluttoqarneranik kalerriisoqarsinnaatitsineq allaganngorlugu oqaasiinnartigulluunniit taakkuluunniit marluk atorlugit nalunaaruteqarsinnaatitsisoqassaaq. Aalajangersagaq malillugu nalunaaruteqartarfimmik sumik pilersitsisoqassanersoq sulisitsisut ataasikkaat aalajangissavaat. Pasinapiluttoqarneranik kalerriisoqarsinnaatitsineq allaganngorlugu oqaasiinnartigullu nalunaaruteqartoqarsinnaanissaa piumasaqaataanngilaq.

Nalunaaruteqartarfik assersuutigalugu allakkatigut, maalaaruteqarnermut nakkartitsiveqarnikkut imaluunniit internetimi nalunaaruteqarfeqarnikkut intranetsiuppat internetsiuppalluunniit pilersinneqarsinnaavoq. Oqaasiinnartigut nalunaaruteqarsinnaanermik periarfissiisoqarpat oqarasuaatikkut oqaasiinnartigulluunniit nalunaaruteqarnikkut allakkut nalunaaruteqarsinnaatitsisoqassaaq.

Imm. 1 oqaaseqatigiit aappaanni siunnersuutigineqarpoq, oqaasiinnartigut nalunaaruteqartoqarsinnaappat, nalunaarutiginninneq pasinapiluttumik kalerriisup qinnuiviginninneratigut piffissaliussap naleqquttup iluani naapilluni ataatsimiinnikkut pisinnaassasoq. Naapilluni ataatsimiinnissamik piumasaqaat sulisitsisoq aatsaat oqaasiinnartigut nalunaaruteqarsinnaanermut atortorissaarusiippat.

Nalunaarutip suuneranik naliliineq aallaavigalugu naleqquttumik piffissaliussaqarluni naapilluni ataatsimiinnissamik neqerooruteqartoqassaaq, tassunga ilanngullugu iluarsineqarsinnaanngitsumik ajoquseeriataartoqarsinnaaneranik isumaqarnissamut tunngavissaqarnersoq. Pinartumik iluarsineqarsinnaanngitsumik ajoquseeriataartoqarsinnaanera ersarippat ullut arfineq marluk iluanni ataatsimiinnissamik neqerooruteqarneq naleqquttumik piffissaliinertut nalinginnaasumik isigineqarpoq.

*§ 11-mut*

Imm. 1-imi siunnersuutigineqarpoq sulisitsisoq § 9-mi ilaatinneqartoq inummik immikkoortortaqarfimmilluunniit nalunaarutinik tigusisartussamik pasinapiluttumik kalerriisumullu attaveqartussamik, nalunaarutinik ingerlateqqiisartussamik, tak. § 12, imm. 2, nr. 2 pasinapiluttumik kalerriisumullu akissuteqartussamik, tak. § 12,imm. 2, nr. 3, toqqaassasoq.

Sulisitsisut inummik immikkoortortaqarfimmilluunniit suliassanik imm. 1-imi taaneqartunik suliaqartussamik taamaalillunilu pasinapiluttumik kalerriisutut atuuttussamik namminneq toqqaassapput. Suliassaqarfik assersuutigalugu sulisumut najoqqutassianik eqqortitsisussamut HR-imilu sulisumut, inatsisilerinermi sulisumut, kukkunersiuisumut aqutsisumut ataatsimut arlalinnulluunniit imaluunniit siulersuisuni ilaasortamut inissinneqarsinnaavoq.

Sulisitsisoq suliffimmi pasinapiluttoqarneranik kalerriisoqarsinnaatitsineq suliassanik suliaqarnermut il.il. suliffimmi najoqqutassanik aalajangersaasinnaavoq, tassunga ilanngullugu § 12, imm. 2-tut siunnersuutigineqartoq naapertorlugu suleriaasissanik naleqquttunik aalajangersaanikkut. Aaqqissuussaanermi aningaasaqarnermiluunniit sumulluunniit attuumassuteqanngitsumik suliffimmi aqutsisuneertoqarnissaanik qulakkeerinninnissaa inatsit malillugu piumasaqaataanngilaq.

Oqaatigineqassaaq sulisumik tunngavissaqanngitsumik soraarsitsinissaq imaluunniit atorfeqarnermi inatsisit naapertorlugit suliassanik ingerlatsisoqarneranut pissutissaqanngitsumik kinguneqartitsinissaq Kalaallit Nunaanni atorfeqarneq pillugu inatsisini aallaaviusoq. Sulisoq toqqarneqartoq taamaalilluni pissutissaqanngitsumik soraarsinneqarnissamut imaluunniit atorfeqarnermi pissutissaqanngitsumik kinguneqartitsisoqarnissaanut inatsisit atuuttut malillugit illersugaavoq. Tamassuma peqatigitillugu kinguneraa, sulisup suliassani eqqortumik suliarinngippagit sulisumut toqqarneqartumut pissutsit malillugit kinguneqartitsisoqarsinnaasoq. Tamanna assersuutigalugu pissaaq sulisup toqqarneqartup suliffimmi pasinapiluttoqarneranik kalerriisoqarsinnaatitsineq suliffimmi najoqqutassiat suleriaatsillu malinngippagit imaluunniit sulisup atorfeqarnermut piumasaqaatit allatigut eqqortinngippagit.

Imm. 2-mi siunnersuutigineqarpoq manna inatsit naapertorlugu sulisitsisup § 9-mi ilaatinneqartup sumulluunniit attuumassuteqannginnissamut, paasissutissanik illersuinermut nipangiussimasussaatitaanermullu inatsimmi piumasaqaatit eqqortitsitillugu suliffimmi pasinapiluttoqarneranik kalerriisoqarsinnaatitsinermut ingerlatseqatigiiffimmi suliffeqarfissuarmut atasumi ataatsimut ingerlatsisinnaasoq.

*§ 12-mut*

Imm. 1-imi siunnersuutigineqarpoq suliffimmi pasinapiluttoqarneranik kalerriisoqarsinnaatitsineq imatut ilusilersorneqassaaq, pilersinneqassasoq ingerlanneqassasorlu pasinapiluttumik kalerriisup, inuup attuumassuteqartup suleqatillu pingajui tamarmik nalunaarummi taaneqartut kinaanerisa isertuunnissaa qulakkeerneqarluni, sulisullu akuerisaanngitsut taakkuninnga pissarsisinnaajunnaarsinneqarlutik.

Nalunaarutinik tigusisarnermut, nalunaarsuisarnermut toqqorsivimmiititsinermullu aalajangersimasumik teknikkikkut aaqqiissuteqarnissaq piumasaqaataanngilaq, aaqqissuussinerli imatut ilusilersorneqassaaq sulisut akuerisaanngitsut nalunaarutinik pissarsisinnaannginnissaat qulakkeerneqarluni. Tamanna assersuutigalugu kinguneqarpoq nalunaarutit drevimi allagaateqarfimmiluunniit sulisunit allanit, susassaqanngitsunilluunniit allanit, nalinginnaasumik takuneqarsinnaasumi toqqarneqassanngitsut.

Nalunaarutit digitaalinngorlugu suliassanik suliaqartarfimmi nalunaarsorneqarpata toqqorneqarpatalu, nalunaarutinik nalunaarsorneqartunik pissarsisinnaaneq isissutissat atorlugit killilerneqarsinnaassaaq, taamaalilluni inuit akuerisaasut kisimik taakkuninnga takunnissinnaalersinneqarlutik. Allatut periusaasinnaasoq tassaavoq immikkut nalunaarsuiffimmi nalunaarsuineq.

Aalajangersagaq inatsisissatut siunnersuummi § 25, imm. 1-imut atatillugu isigineqassaaq, tassani aalajangerneqarpoq sulisut akuerisaasut ilaatigut pasinapiluttumik kalerriisup kinaarnera pasinapiluttoqarneranik kalerriisoqarsinnaatitsinermut nalunaarutigineqartoq pillugu nipangiussisimasussaatitaasut.

Imm. 2, nr. 1-imi siunnersuutigineqarpoq sulisitsisoq pasinapiluttoqarneranik kalerriisoqarsinnaatitsinermi suleriaatsimik naleqquttumik atuutilersitsissasoq, tassani nalunaarutip tiguneqarnera tigusinerup kingorna ullut arfineq marluk iluanni uppernarsarneqarnissaa qulakkeerneqassalluni.

Taamatut uppernarsaanerup ilusissaanik piumasaqaateqanngilaq.

Uppernarsaanissamik piumasaqaat kinaaneq isertuullugu nalunaaruteqartoqarnerani pasinapiluttoqarneranillu kalerriisoqarsinnaatitsinerup ilusilersorneqarnerata kinguneranik taamatut uppernarsaasoqarsinnaannginnerani atuutinngilaq. Tassungali atatillugu oqaatigineqassaaq kinaaneq isertuullugu nalunaarutit suliffimmi pasinapiluttoqarneranik kalerriisoqarsinnaatitsinermi tiguneqartut suliarineqarnissaannik inatsit malillugu pisussaaffeqartoqanngitsoq.

Imm. 2, nr. 2-mi siunnersuutigineqarpoq, sulisitsisoq nalunaarutinik peqqissaartumik nangitseqqinnissamik qulakkeerinniffiusunik suleriaatsinik naleqquttunik atuutilersitsissasoq

Saaffiginnissutit ataasiakkaat qanoq suliarineqassanersut ilaatigut nalunaarutip imarisaanik qanorlu ittuuneranik naliliineq apeqqutaavoq.

Nalunaarut atuuffiata iluaniippat, suliffimmi paasissutissat ilanngullugit immaqalu pasinapiluttumik kalerriisartoq oqaloqatigeqqillugu allanillu aalajangersimasunik naleqquttunik iliuuseqarluni pisumik misissuineq aallartinneqassaaq.

Pinerluttulerinermik inatsimmik inatsisinillu allanik unioqqutitsisoqarneranik ilimagisaqarneq pineqarpat, nangitseqqinnerit naleqquttut tassaasinnaapput politiinut unnerluussineq nakkutilliinermiluunniit oqartussanut suliamut attuumassuteqartunut nalunaaruteqarneq.

Suliami suliffimmi sulisumit annertuumik kukkuneq aamma/imaluunniit sumiginnaanerit pineqarpata, nangitseqqinneq naleqquttoq tassaasinnaavoq atorfeqarnermi kinguneqartitsisinnaaneq, tassunga ilanngullugit assersuutigalugu mianersoqqusiineq soraarsitsinissarluunnit, siunertaralugit suliffimmi misissuinermik aallartitsineq

Suliami suleqatigisap annertuumik kukkunera aamma/imaluunniit sumiginnaanera pineqarpat, nangitseqqinneq naleqquttoq tassaasinnaavoq isumaqatigiissuteqarnermi suleqatigisamut kinguneqartitsinissaq assersuutigalugulu isumaqatigiissummik atorunnaarsitsinissaq siunertarlugit misissuinermik aallartitsineq.

Pasinapiluttoqarneranik kalerriisoqarsinnaatitsinermi immikkoortortaqarfiup nalunaarutinik tiguneqartunik nangitseqqinneq kisimi inatsit malillugu piumasaqaataavoq. Pasinapiluttoqarneranik kalerriisoqarsinnaatitsinermi immikkoortortaqarfik tamassuma saniatigut assersuutigalugu atorfeqarnermi isumaqatigiissuteqarnermilu kinguneqartitsinissamik aallartitsinissamik aalajangiisinnaatitaassanersoq sulisitsisut ataasiakkaat aalajangissavat.

Imm. 2, nr. 3-mi siunnersuutigineqarpoq sulisitsisoq pasinapiluttumik kalerriisup sukkanerpaamik kingusinnerpaamillu nr.1 naapertorlugu uppernarsaammik tigusineraat qaammatinit pingasunit kingusinnerunngitsumik akissummik tigusinissaata qulakkeerneqarnissaanut suleriaatsimik naleqquttumik atuutilersitsissasoq.

Tamanna kinguneqarpoq pasinapiluttoqarneranik kalerriisoqarsinnaatitsinermi immikkoortortaqarfiup akissuteqarnermut atatillugu nipangiussimasussaatitaanerit inatsisikkut aalajangerneqartut eqqortissagai, tassunga ilanngullugu pisortani oqartussat eqqarsaatigalugit inuit ataasikkaat, tassunga ilanngullugu aningaasaqarnermi atugaat pillugit pisortat ingerlatsineranni suliassat suliarineqartarnerat pillugu inatsimmi § 27, imm. 1, nr. 1. Tamassuma kinguneraa pasinapiluttoqarneranik kalerriisoqarsinnaatitsinermut immikkoortortaqarfik nalunaarutip kinguneranik qanoq nangitseqqittoqarsimaneranik, tassunga ilanngullugu politiinut unnerluussineq, suliffimmi misissuinermik aallartitsineq imaluunniit nakkutilliinermi oqartussanut suliamut attuumassuteqartunut nalunaaruteqarneq, pasinapiluttoqarneranik kalerriisoqarsinnaatitsinermut immikkoortortaqarfik nalunaaruteqartussaatitaanermik eqqortitsissasoq.

Pasinapiluttoqarneranik kalerriisoqarsinnaatitsinermut immikkoortortaqarfik uppernarsaatip tiguneranit qaammatit pingasut iluanni naleqquttumik nangitseqqinnissamik aalajangiisimanngippat, pasinapiluttumik kalerriisartoq tamanna pillugu, nalunaaruteqaqqinnissarlu qaqugukkut ilimagineqarsinnaanersoq, nalunaarfigineqassaaq.

Imm. 3-mi siunnersuutigineqarpoq nalunaarut § 1, imm. 1 naapertorlugu inatsisip attuuffianut ilaanngippat suliffimmi pasinapiluttoqarneranik kalerriisoqarsinnaatitsinermut itigartinneqarsinnaasoq suliffimmilu pasinapiluttoqarneranik kalerriisoqarsinnaatitsinermut taakkuninnga avataani pasinapiluttoqarneranik kalerriisoqarsinnaatitsinermut ingerlatitseqqinnissamik pisussaaffeqanngitsut.

*§ 13-imut*

Imm. 1, nr. 1-imi siunnersuutigineqarpoq sulisitsisoq § 9-mi ilaatinneqartoq suliffimmi pasinapiluttoqarneranik kalerriisoqarsinnaatitsinermut nalunaaruteqarnermi suleriaatsit pillugit ersarissumik paasiuminartumillu paasissutissiissasoq, tassunga ilanngullugu unioqqutitsineq sunniuteqartumik iliuuseqarfigineqarsinnaappat pasinapiluttumik kalerriisartullu pillaammik akiniuteqartoqariannaasoqannginneranik naliliippat, suliffimmi namminermi nalunaaruteqarnissamik kaammattuineq.

Paasissutissani taamaattuni ilaapput unioqqutitsinerit suut nalunaarutigineqarsinnaanerannik kiallu nalunaaruteqarsinnaaneranik paasissutissat. Piumasaqaataavorli pasinapiluttumik kalerriisartoq suliffimmi avataaniluunniit pasinapiluttoqarneranik kalerriisoqarsinnaatitsinermut nalunaaruteqarnissamik nammineq aalajangiisinnaasoq peqatigitillugu paasissutissiissutigineqassaaq.

Paasissutissat inunnit aaqqissuussinermi ilaasunit pissarsiarineqarsinnaanngortillugit takuneqarsinnaasumi pissarsiarineqarsinnaanngortinneqassapput, assersuutigalugu sulisitsisup nittartagaani intranetsimiluunniit, paasissutissallu pisariaqartitsineq malillugu ileqqorissaarneq innarligassaannginnerlu pillugit pikkorissarnerni ilinniartitaanerlu pillugu isumasioqatigiinnerni aamma ilanngunneqarsinnaallutik

imm. 1, nr. 2-mi siunnersuutigineqarpoq sulisitsisup avataanut nalunaaruteqarnermut suleriaatsit pillugit paasissutissat ersarissumik paasiuminartumillu pissarsiarineqarsinnaanngortissagai, tak. kapitali 4.

Siunnersuutigineqarpoq sulisut amerlassusaannik naatsorsuineq inatsisissatut siunnersuummi § 9, imm. 1 tassungalu nassuiaatit naapertorlugit paasineqassasoq.

*§ 14-imut*

Imm. 1-imi siunnersuutigineqarpoq, namminersorluni inuussutissarsiornermi sulisitsisut nalunaarutit kingunerannik nalunaarutinik taamaattunik tigusisarneq misissuisinnaanerlu eqqarsaatigalugit suliffimmi avataanilu aaqqissuussanut isumalluutinik avitseqatigiissinnaasut.

Nr. 1-itut siunnersuutigineqartoq sulisitsisut suliassaannik tamakkiisumik allaaserinninnermik imaqarpoq. Aalajangersakkap kinguneraa, suliffeqarfiit namminersortut nalunaarutinik tigusaqarfiusartumik suliaqarfiusartumillu pasinapiluttumik kalerriisoqarnermut ataatsimut immikkoortortaqarfimmik pilersitsisinnaasut, Taamaalilluni pasinapiluttumik kalerriisarnerni nalunaarutinik ataatsimut tunniussisarfissaannik pilersitsisoqarsinnaavoq suliffeqarfiillu nalunaarutinik misissuisartunik ataatsimut sulisoqarsinnaallutik.

Suliffeqarfiilli imaluunniit avataani suliamut ilaasut ataasiakkaat pasinapiluttumik kalerriisartumut akissuteqarnissamik unioqqutitsinernillu nalunaarutigineqartunik pinngitsoortitsinissamut akisussaapput, tak. § 12, imm. 2, nr. 3-tut aamma § 18, imm. 1, nr. 3-tut siunnersuutigineqartoq. Suliffeqarfiit imaluunniit avataani suliamut ilaasoq aamma pasinapiluttumik kalerriisup kinaanerata isertuunneqarnissaata qulakkeernissaanik akisussaaffeqarput, tak. § 25-itut siunnersuutigineqartoq. Taamaalilluni suliassat taakku suliffeqarfiit ataasiakkaat imaluunniit avataani suliamut ilaasup suli suliarisassavaat.

*§ 15-imut*

§ 15-imi siunnersuutigineqarpoq sulisitsisup § 9-mi § 16-imilu ilaatinneqartup pasinapiluttoqarneranik kalerriisoqarsinnaatitsinermut allaganngorlugit uppernarsaatit toqqortarissagai, tak. §§ 10-21.

Sulisitsisup taamaalilluni allaganngorlugu, oqaasiinnartigut taakkuluunniit ataatsikkut atorlugit nalunaaruteqartoqarsinnaanera – naleqqunneranilu – naapilluni ataatsimiinnermi oqaasiinnartigut nalunaaruteqartoqarsinnaanera uppernarsarsinnaassavaa.

Aamma pasinapiluttumik kalerriisoqarnermut immikkoortortaqarfimmi toqqaasimaneq allaganngorlugu uppernarsaammi allaqqassaaq, tassani inuup immikkoortortaqarfiulluunniit sumulluunniit attuumassuteqanngitsup nalunaarutinik tigusisarneq, nalunaarutinik nangitseqqiisarneq pasinapiluttumik kalerriisumut akissuteqarneq akisussaaffigissavai.

Aamma pasinapiluttoqarneranik kalerriisoqarsinnaatitsinerup pilersinneqarnikuunera imatullu ingerlanneqarnera pasinapiluttumik kalerriisup, inuup akuusup suleqatillu pingajuata kinaanerat isertuunneqarnerata qulakkeerneqarnera sulisullu akuerisaanngitsut paasissutissanik taamaattunik pissarsisinnaanerat aamma tigusisarnermut, suliaqartarnermut nangitsisarnermullu suleriaatsinik naleqquttunik atuutilersitsisoqarnikuusoq uppernarsarneqarsinnaassapput.

Sulisitsisup aamma avataani suliffimmilu pasinapiluttoqarneranik kalerriisoqarsinnaatitsinermut il.il. nalunaaruteqartarnermut suleriaatsit pillugit paasissutissat ersarissumik paasiuminartumillu tamanut saqqummiisimaneq allaganngorlugu uppernarsassavaa. Isumalluutinik avitseqatigiinnissamik periarfissaq atorneqarpat allaganngorlugu uppernarsaammi aamma allaqqassaaq.

Uppernarsaasiortussaatitaanertut siunnersuutigineqartumi tamanna pillugu kapitali 4-mi malittarisassatut siunnersuutigineqartut naapertorlugit pasinapiluttoqarneranik kalerriisoqarsinnaatitsinermut pilersitsisussaatitaanerup eqqortinneqannginneranik nalunaarutinik misissuisinnaanerup ajornannginnerulersinnissaa tassunga atatillugu pingaartumik siunertaavoq, Tassunga atatillugu oqaatigineqassaaq, uppernarsaasiortussaatitaanermik siunnersuutigineqartumik eqqortitsinnginneq nammineq pillaammik akiliisitsinermik kinguneqarsinnaasoq, tak. § 31, imm. 2-tut siunnersuutigineqartoq.

*§ 16-imut*

Sulisitsisoq imm. 1-imi siunnersuutigineqartoq malillugu sulisut paasissutissanik § 1, imm. 1-imi ilaatinneqartunik nalunaaruteqarfigisinnaasaannik avataani pasinapiluttoqarneranik kalerriisoqarsinnaatitsinermik pilersitsissasut.

Aalajangersagassatut siunnersuutigineqartoq namminersortuni pisortanilu sulisitsisunut atuuppoq.

Pisortat ingerlatsineranni inatsisilerinermi immikkoortortaqarfiit pisortat ingerlatsineranni suliassat suliarineqartarnerat pillugu inatsimmi ilaatinneqartut tamarmik ilaatinneqarput. Pisortat ingerlatsineranni suliassat suliarineqartarnerat pillugu inatsimmi § 1, imm. 1-imi allaqqavoq, inatsit pisortat ingerlatsineranni immikkoortunut tamanut atuuttoq. Inatsisilerinermi immikkoortortaqarfiit tamarmik pisortat ingerlatsineranni suliassat suliarineqartarnerat pillugu inatsimmi § 1, imm. 1-imi ilaatinneqartut taamaalillutik inatsit manna malillugu pisortat ingerlatsinnerannut ilaatinneqarput.

Pisortat ingerlatsinerannut aamma ilaatinneqarput Inatsisartut sulisoqarfiillu tassunga ilaasut. Naalagaaffimmili oqartussaasut Kalaallit Nunaanniittunut tamatumanilu eqqartuussiviit inatsimmut ilaanngillat, kisiannili Inatsisinik Atortitsinermut Ministeriaqarfik oqartussaasunut taakkununnga danskit inatsisaannik atulersitsisinnaapput.

Namminersorlutik inuussutissarsiuteqartuni taamaalillutik ilaapput inatsisilerinermii immikkoortortaqarfiit allat tamarmik, pisortat ingerlatsineranni suliassat suliarineqartarnerat pillugu inatsimmi § 1, imm. 1-imi ilaatinneqanngitsut aamma Inatsisartut sulisoqarfiillu tassunga ilaasut, Kalaallit Nunaanni naalagaaffiup sulisoqarfiisa, tassunga ilanngullugit eqqartuussiviit, ataaniinngitsut.

Siunnersuutigineqarpoq taaguut ”sulisitsisoq” (inatsisit naapertorlugit immikkoortoq) CVR pillugu inatsimmi taaguutip ”inatsisit naapertorlugit immikkoortoq” nassuiarneqarnera naa-pertorlugu inatsisissatut siunnersuummi matumani paasineqassasoq. Naapertuutsitsinissatut siunnersuutigineqartoq taamaalilluni kinguneqarpoq sulisitsisut tamarmik CVR-normoqartut amerlaqatigiinnik amerlanerusunilluunniit sulisoqartut Naalakkersuisunit aalajangerneqartutut suliffimmi pasinapiluttoqarneranik kalerriisoqarsinnaatitsineq periarfissami ilaatinneqassasut.

Pisortani sulisitsisut tamarmik, sulisuisa amerlassusai apeqqutaatinnagit, avataani aaqqissuussamik pilersitsinissamik pisussaatitaapput, namminersorlutillu sulisitsisut 30-t sinnerlugit sulisullit avataani pasinapiluttoqarneranik kalerriisoqarsinnaatitsinermut pilersitsinissamik pisussaatitaallutik. Sulisut amerlassusaannik naatsorsuinermi sulisut suliffeqarnermi namminneq suliaqarnerminnut akissarsiaqartut tamarmik sunik suliaqarnerat apeqqutaatinnagu ilanngunneqassapput. 30-nik sulisoqarnissamik killigititaq sulisitsisut immikkoortunut aalajangersimasunut malittarisassat atuuffiannut ilaatinneqartut eqqarsaatigalugit atuutinngilaq.

30-nik sulisoqarnermut killigititaq suliffeqarfiit aningaasaqarnikkut artukkerneqannginnissannik tunngaveqarpoq, tamatumanilu sulisut inatsit ataani pisinnaatitaaffeqarnissaat qularnaarniarlugu. Naatsorsueqqissaartarfiup paasissutissai tunngavigalugit namminersorlutik suliffeqarfiit 50-70-it missaanniit inatsit ataanniipput.

Siunnersuutaavoq, Naalakkersuisut namminersorlutik sulisitsisut qassinik sulisoqarneranik killissamik appaanissamut, pasinapiluttoqarneranik kalerriisoqarsinnaatitsinermut pilersitsinissamut killissamik annikilliinissamut piginnaatinneqassasut. Tamanna attuumassuteqassaaq, allaffissornikkut oqartussaq suliffeqarfiit minnernut ataatsimut isaavimmik, aningaasartuutitigut oqimaaqatigiittumik, pilersitsinermik misilittagaqalerpat. Taamaasiornikkut namminersorlutik sulisitsisut 20-nik, qulinik imaluunniit tallimanik sulisullit aaqqissuussamut ilaatinneqarsinnaassapput, tamannalu isumaqarpoq suliffiit 88-it, 167-it imaluunniit 286-it tamatumunnga aamma ilaatinneqarsinnaassapput.

Oqaatigineqassaaq aalajangigassatut siunnersuummi taamaallaat sulisitsisut suliffimmi pasinapiluttoqarneranik kalerriisoqarsinnaatitsinermik sulisitsisut sulisuminnut atugassiinissaannut periarfissiisoqartoq. Tamassumali sulisitsisup pasinapiluttoqarneranik kalerriisoqarsinnaatitsinerup saniatigut sulisunit allanit, tassunga ilanngullugit sulisut immikkoortuinit allanit, atorneqarsinnaalersitsineranik aalajangernissaa pinngitsoortissinnaanngilaa. Pingaartumik tassaasinnaapput pilersuisut suliaqarnermilu pilersuisut, piumassutsiminnik sulisut, akissarsiaqarlutik akissarsiaqarnatilluunniit sulinermik misiliisut, inuit sulisitsisumi siusinnerusukkut sulisimasut paasissutissanillu pineqartup sulisitsisumi sulinermini pissarsiaminik aamma sulinerup aallartinnginnerani pineqartup sulilernissamut atatillugu pissarsiarisaminik imaluunniit isumaqatigiissutissat allat isumaqatigiinniutiginissaat sioqqullugu pissarsiarsiaminnik nalunaaruteqartut

Pasinapiluttoqarneranik kalerriisoqarsinnaatitsinerit imm. 3-tut siunnersuutigineqartoq malillugu immikkoortunut aalajangersimasunut inatsisit naapertorlugit pilersinneqassapput. Sulisitsisut taakkunani ilaatinneqartut avataani pasinapiluttoqarneranik kalerriisoqarsinnaatitsineq atuuttoq pioreersumut ilanngunneqassanersoq imaluunniit inatsimmi malittarisassanik eqqortitsilluni immikkut pilersitsissanerlutik namminneq aalajangissavaat.

Sulisitsisup qanorluunniit pisoqaraluarpat aaqqissuussinermi imaluunniit aaqqissuussinerni malittarisassat tassunga atasut eqqortinneqarnissaat isumagissavaa.

*§ 17-imut*

Imm. 1-imi siunnersuutigineqarpoq avataani pasinapiluttoqarneranik kalerriisoqarsinnaatitsinermik allaganngorlugu oqaasiinnartigullu nalunaaruteqarsinnaatitsisoqassasoq pasinapiluttumik kalerriisullu qinnuiviginninneratigut piffissaliussap naleqquttup iluani naapillugu ataatsimiinnermi nalunaaruteqarsinnaatitsisoqassasoq.

Tamanna pillugu nalunaarutit, naapilluni ataatsimiinneq piffissarititallu naleqquttut pillugit § 10, imm. 1-imut nassuiaatit takukkit.

Siunnersuutigineqarpoq suliassat § 18-imi taaneqartut avataani suleqatit pingajuannit nalunaarutit inatsit malillugu suliarineqarnerannut piumasaqaatinik eqqortitsisussamit suliarineqartassasut. Aalajangersagaq malillugu suleqatit pingajuata toqqarneqartup sulisitsisumut tunngatillugu avataaniittuunissaa piumasaqaataavoq.

Avataani pasinapiluttoqarneranik kalerriisoqarsinnaatitsineq taamaalilluni avataani pilersuisumut tamakkiisumik suliakkiutigineqarpoq. Avataani suleqatit pingajui naleqquttut assersuutigalugu tassaasinnaapput nalunaaruteqartarfinnik avataani neqerooruteqartut, avataani eqqartuussissuserisut kukkunersiuisulluunniit. Piginneqatigiiffik suliffissuaatilik peqqussutip imarisaa naapertorlugu avataanit pingajuusinnaanngitsoq.Tamassuma assersuutigalugu kinguneraa piginneqatigiiffik pingaarnerusoq piginneqatigiiffiutiminut allanut avataanit pingajuusinnaanngitsoq.

Sulisitsisoq taamatut avataani suliakkiinermi inatsisit manna malillugu pisussaaffini eqqortinngitsoorsinnaanngilai, aamma suliffeqarfik oqartussallu avammut suliakkiinermi atuisut taamaalillutik aaqqissuussinermi inatsisitigut piumasaqaatit sulianut attuumassuteqartut tamaasa eqqortinnissaannut suli akisussaaffeqarput. Tamanna tunngavigalugu piumasaqaataavoq avataani suleqatit pingajuata sumulluunniit attuumassuteqannginnissamik, paasissutissanik suliaqartarnermut nipangiussimasussaatitaanermullu il.il. inatsimmi piumasaqaatinik eqqortitsinissaq allaganngorlugu qularnaassavaa.

Naalakkersuisut imm. 2-tut siunnersuutigineqartoq malillugu § 16 malillugu avataani pasinapiluttoqarneranik kalerriisoqarsinnaatitsinermut piumasaqaatinik sukumiinerusunik aalajangersaasinnaapput.

*§ 18-imut*

§ 18, imm. 1, nr 1-imi siunnersuutigineqarpoq, avataani pasinapiluttoqarneranik kalerriisoqarsinnaatitsinermi avataani suleqatit pingajuannik nalunaarutinik tigusisarnermik akisussaasussamik pasinapiluttumik kalerriisumillu attaveqartussamik toqqaasoqassasoq.

Imm. 1, nr. 2-mi aamma siunnersuutigineqarpoq, avataani pasinapiluttoqarneranik kalerriisoqarsinnaatitsinermi avataani suleqatit pingajuannik § 19, imm. 2, nr. 2-tut siunnersuutigineqartoq naapertorlugu nalunaarutinik tiguneqartunik nangitseqqinnissamik akisussaasussamik toqqaasoqassasoq.

Naggasiullugu imm. 1, nr. 3-mi siunnersuutigineqarpoq,avataani pasinapiluttoqarneranik kalerriisoqarsinnaatitsinermi avataani suleqatit pingajuannik § 19, imm. 2, nr. 3-tut siunnersuutigineqartoq naapertorlugu pasinapiluttumik kalerriisartumut akissuteqarnissamik akisussaasumik toqqasoqassasoq.

Imm. 2-mi siunnersuutaavoq, sulisitsisoq § 16-ip ataaniittoq suliffeqarfiit ingerlatseqatigiiffissuarnut ilaasut sinnerlugit avataani suliamut ilaasoq assinga, tamatumanilu ilaasoq manna inatsit piumasaqaatai naapertorlugit nammineernermut, paasissutissanik illersuinermut nipangiussimasussaatitaanermut il.il. naapertorpagit, suliffimmi pasinapiluttoqarneranik kalerriisoqarsinnaatitsinermik pilersitsisinnaassasoq.

*§ 19-mut*

§ 19, imm. 1-imi siunnersuutigineqarpoq, avataani pasinapiluttoqarneranik kalerriisoqarsinnaatitsineq imatut ilusilersorneqassasoq, pilersinneqassasoq ingerlanneqassasorlu paasissutissat tamakkiisuunerat, innarligassaannginneq isertuussinerlu aamma inuit akuerisaanngitsut taakkuninnga pissarsisinnaannginnerat qulakkeerneqarluni.

Aalajangersagaq kinguneqarpoq, sumulluunniit attuumassuteqanngitsunik aqutsisoqarluni nalunaarfiusinnaasumik immikkut ingerlatsivimmik pilersitsisoqassasoq. Aalajangersagaq inatsisissatut siunnersuummi § 25-imut atatillugu isigineqassaaq, tassani aalajangersarneqarpoq inuit paasissutissat pasinapiluttumik kalerriisullu kinaanera pillugit nipangiussimasussaatitaasut.

Imm. 2, nr. 1-imi siunnersuutigineqarpoq avataani pasinapiluttoqarneranik kalerriisoqarsinnaatitsinermi pasinapiluttumik kalerriisartoq erseqqissumik allatut qinnuiviginninngippat imaluunniit nalunaarutip uppernarsarnerani pasinapiluttumik kalerriisartoq kinaanerat illersorneqarnera navianartorsiortinneqarnissaanik isumaqarnissaq tunngavissaqarpat, pasinapiluttumik kalerriisartoq nalunaarutip tigunerata kingorna ullut arfineq marluk iluanni uppernarsaammik tigusinnissaanik suleriaatsinik naleqquttumik pilersitsisoqassasoq.

Tamanna pillugu uppernarsaanerup piffissallu ilusilersornerat pillugu § 12-imut nassuiaatit takukkit.

Imm. 2, nr. 2-mi siunnersuutigineqarpoq avataani pasinapiluttoqarneranik kalerriisoqarsinnaatitsinermi nalunaarutinik peqqissaartumik nangitseqqinnissamik qulakkeerinniffiusunik suleriaatsinik naleqquttumik atuutilersitsisoqassasoq.

Tamanna pillugu nalunaarutinik nangitseqqinneq pillugu § 12-imut nassuiaatit takukkit

Imm. 2, nr. 3-mi siunnersuutigineqarpoq avataani pasinapiluttoqarneranik kalerriisoqarsinnaatitsinermi pasinapiluttumik kalerriisartoq uppernarsaatip tiguneranit qaammatit pingasut imaluunniit naleqquttumik tunngavilersuisoqartillugu qaammatit arfinillit qaangernagit piffissarititap naleqquttup iluani akissummik tigusinissaa qulakkeerlugu suleriaatsinik naleqquttunik atuutilersitsisoqassasoq.

Tamanna pillugu pasinapiluttumik kalerriisartumut akissuteqarneq pillugu § 12-mut nassuiaatit takukkit.

Imm. 2, nr. 4-mi siunnersuutigineqarpoq avataani pasinapiluttoqarneranik kalerriisoqarsinnaatitsinermi pasinapiluttumik kalerriisartoq nr. 3 malillugu akissuteqarnermut atatillugu taamatut nalunaaruteqartoqanngippat nalunaaruteqarnerup kinguneranik misissuinerup inernivia pillugu tigusaqarnissaanik qulakkeerinnittussamik suleriaatsinik naleqquttunik atuutilersitsisoqassasoq.

Imm. 2, nr. 5-imi siunnersuutigineqarpoq avataani pasinapiluttoqarneranik kalerriisoqarsinnaatitsinermi pasinapiluttumik kalerriisup § 26, imm. 4 naapertorlugu paasissutissanik ingerlatseqqinnginnermi tunngavilersukkamik allaganngorlugu tigusaqarnissaanik qulakkeerinnittumik suleriaatsimik naleqquttumik atuutilersitsisoqassasoq.

Nalunaarut taaneqartoq allagaassaaq aammalu paasissutissanik isertuussanik pineqartunik ingerlatitseqqinnermut tunngavilersuummik imaqassalluni.

Imm. 3-mi siunnersuutigineqarpoq avataani pasinapiluttoqarneranik kalerriisoqarsinnaatitsinermi nalunaarutit § 1, imm. 1 naapertorlugu inatsisip atuuffianut ilaanngitsut itigartinneqarsinnaasut, avataanilu pasinapiluttoqarneranik kalerriisoqarsinnaatitsinermut aaqqissuussivik taakkuninga oqartussat allanut ingerlatitseqqinnissamut pisussaaffeqartoqanngitsoq.

Tamanna pillugu § 12-imut nassuiaatit takukkit.

*§ 20-mut*

Imm. 1, nr. 1-imi siunnersuutigineqarpoq sulisitsisoq § 16-imi ilaatinneqartoq avataani pasinapiluttoqarneranik kalerriisoqarsinnaatitsinermut nalunaaruteqarnermi suleriaatsit pillugit sulisuminut ersarissumik paasiuminartumillu paasissutissiissasoq.

Paasissutissani taamaattuni ilaapput unioqqutitsinerit suut nalunaarutigineqarsinnaanersut kinalu nalunaaruteqartoqarsinnaanersoq.

Paasissutissat inunnit aaqqissuussinermi ilaasunit pissarsiarineqarsinnaanngortillugit taku-neqarsinnaasumi pissarsiarineqarsinnaanngortinneqassapput, assersuutigalugu sulisitsisup nittartagaani intranetsimiluunniit, paasissutissallu pisariaqartitsineq malillugu ileqqorissaarneq innarligassaannginnerlu pillugit pikkorissarnerni ilinniartitaanerlu pillugu isumasioqatigiinnerni aamma ilanngunneqarsinnaallutik

Avataani pasinapiluttoqarneranik kalerriisoqarsinnaatitsinermi avataani suleqatit pingajuanni paasissutissat ersarissumik allaqqanissaat pingaaruteqartorujussuuvoq.

*§ 21-mut*

Imm. 1-imi siunnersuutigineqarpoq avataani pasinapiluttoqarneranik kalerriisoqarsinnaatitsinermi paasissutissat unioqqutitsinernik ersarissumik mianernannginnerusunik nangitseqqinnissamillu pisariaqarfiunngitsunik imaqartut suliarineqarnerisa naammassineqarnissaannik aalajangiisoqarsinnaasoq.

Paasissutissat taamaattut assersuutigalugu tassaasinnaapput aalajangersakkanik inatsisissatut siunnersuummi § 1, imm. 1 naapertorlugu inatsisip atuuffianut ilaasunik annikinnerusumik unioqqutitsinerit. Assersuutigalugu tassaasinnaapput saniatigut aalajangersakkanik unioqqutitsinerit pillugit nalunaarutit, assersuutigalugu uppernarsaasiortussaatitaaneq nalunaaruteqartussaatitaanerlu pillugit aalajangersakkat. Pissutsinik suliamilu pissusivinnik naleqquttumik nalilersuineq tunngavigalugu taamatut aalajangiisoqassaaq.

Taamatut aalajangiisoqarpat pisussaaffiit allat inatsisissatullu siunnersuummi tamanna pillugu aalajangersakkanik unioqqutitsinerit allat pinngitsoortinnissaannut suleriaatsit allat kalluarneqanngillat. Aamma illersuineq inuit inatsisissatut siunnersuummi illersorneqarnermut ilaatinneqartut illersorneqarnerat aamma kalluarneqanngilaq.

Imm. 2-mi siunnersuutigineqarpoq imm. 1 malillugu aalajangiinerit allaffissornermi oqartussanut allanut suliassanngorteqqinneqarsinnaanngitsut. Taamaallaat aalajangiinerit allaffissornermi oqartussanut allanut suliassanngorteqqinneqarsinnaanngitsut pineqarput. Pasinapiluttumik kalerriisup avataani suleqatit pingajuata pasinapiluttumik kalerriisoqarnermut atatillugu inatsimmi aalajangersakkanik eqqortitsinnginnera misigippagu, taanna Naalakkersuisumut suliaqarfimmik akisussaasumut maalaarutigineqarsinnaasoq. Annertunerusut § 28-mi takukkit.

*§ 22-mut*

§ 22-mi allaqqavoq, inuit pillugit paasissutissat inatsit manna naapertorlugu nalunaarutit pasinapiluttoqarneranik kalerriisoqarsinnaatitsinermi pilersinneqartup ilaatut tiguneqartut suliarinerannut pisariaqarpata suliarineqarsinnaapput.

Pisortani oqartussat namminersortullu aalajangersagassatut siunnersuutigineqartumi piginnaatitsisoqarneratigut nalunaarutip aalajangersimasup pasinapiluttoqarneranik kalerriisoqarsinnaatitsinerup inatsit manna naapertorlugu pilersinneqartup ilaatut tiguneqartup suliarineranut pisariaqarpat, inuit pillugit paasissutissat suliarisinnaavaat. Tamanna assersuutigalugu pisinnaavoq oqartussat namminersortulluunniit nalunaarummik tiguneqartumik misissuinerannut atatillugu. Taamaalilluni aalajangersakkap atorneqarsinnaaneranut pasinapiluttoqarneranik kalerriisoqarsinnaatitsinermik inatsisissatut siunnersuut naapertorlugu pilersinneqartumi suliarinninnissaq piumasaqaataavoq.

Pisariaqartuunera pillugu aalajangersakkami piumasaqaatip kinguneraa, paasissutissanik akisussaasup inuit pillugit paasissutissat tiguneqartut suliarinissaat pisariaqartinneqarnissaq nalilersuissaaq.

*§ 23-mut*

Nalunaarutit tiguneqartut nalunaarsorneqassasut, nalunaarsuinerlu taanna nipangiussimasussaatitaaneq § 25-mi aalajangersarneqartoq naapertorlugu pissassaaq imm. 1-imi siunnersuutigineqarpoq.

Aalajangersakkami siunertaq pingaartumik tassaavoq nalunaarutini tiguneqartuni uppernarsaatinik qulakkeerinninnissap tapersernissaa, taamaalilluni nalunaarutit tiguneqartut eqqartuussivimmut atuutsitsinermi suliassanngortitsisoqarpat il.il. atatillugu atorneqarsinnaaniassammata.

Nalunaarutinik tiguneqartunik nalunaarsuinermi aamma siunertaavoq inuit pillaatissartalimmik suliakkiisinnaanermut imaluunniit paasissutissat nalunaarutigineqartut uppernarsaatitut il.il. atorneqarnerannut atatillugu sunniuteqartumik imminnut illersorsinnaatitaanerisa qulakkeerneqarnissaa.

Nalunaarsuisussaatitaanertut siunnersuutigineqartumi aamma pasinapiluttumik kalerriisarnermut immikkoortortaqarfik taamatut ataatsimoortitsinermi naleqquttumik nangitseqqinnissaq pinngitsoortitsinissarlu nalunaarutit ataasiakkaat tunngavigalugit pisinnaatinnagit pissutsimi ataatsimi nalunaarutinit arlalinnit paasissutissat ataatsimoortinneqarsinnaanerisa qulakkeernissaa. Nalunaarummik nalunaarsuineq, unioqqutitsinerup il.il. pinngitsoortinneqarnissaanik siullermik kinguneqarsinnaanngitsoq, taamaalilluni kingusinnerusukkut atorneqarsinnaalersinneqassaaq suliffimmilu pineqartumi unioqqutitsinerit pinngitsoortinnissaannut tapersiilluni.

Nalunaarsuisussaatitaaneq uppernarsaatinut pasinapiluttumik kalerriisup nalunaaruteqarnerata kinguneranik tiguneqartunut tamanut atuuppoq.

Tamanna pillugu nalunaarsuivimmi paasissutissanik killilimmik pissarsiaqarsinnaaneq pillugu § 12-imut nassuiaatit takukkit.

Imm. 2-mi siunnersuutigineqarpoq inatsit manna naapertorlugu nalunaarutit taamaallaat inatsisimmi matumani piumasaqaatit eqqortinneqarnissaannut pisariaqartillugu pingaaruteqarnerallu malillugu toqqortarineqassasut.

Nalunaarutit aalajangersagaq malillugu qanoq sivisutigisumik toqqortarineqassanersut aalajangerneqarsinnaanngilaq. Tamassumani nalunaarutit siusinnerusukkut tiguneqartut toqqartarinissaasa pisariaqarnerat pingaaruteqarnerannillu pasinapiluttumik kalerriisarnermut immikkoortortaqarfiup pineqartup ingerlaavartumik naliliisarnera apeqqutaavoq. Inuit pillugit paasissutissanik illersuineq pillugu inatsisini malittarisassat naapertorlugit toqqortarinninneq aalajangersakkamut nalinginnaasumik naapertuutissapput.

Nalunaarutip suli toqqortarineqarsinnaaneranik naliliinermi pingaartumik inatsisissatut siunnersuut malillugu illersorneqarsinnaatitaasut nalunaarummik pineqartumik uppernarsaanissamik pisariaqartitsilernissaasa ilimanarnera ilanngunneqassaaq. Aamma suli toqqortarinninnissamut nalunaarummi pineqartumi pissutsip assinganik kingusinnerusukkut takkuttumik qularunnaarsitsisoqarsinnaaneranik isumaqarnissamut pissutissaqarsinnaanera tunngaviussaaq, assersuutigalugu pasinapiluttumik kalerriisarnermut immikkoortortaqarfik pineqartoq nalunaarutip suussusiata assinganik arlaleriarluni tigusaqartarnikuunera pissutigalugu.

*§ 24-mut*

Imm. 1-imi siunnersuutigineqarpoq, oqaasiinnartigut nalunaarutit oqaloqatigiinnerit ataatsimiinneriluunniit immiunnerisigut imaluunniit ataatsimiinnermit oqaloqatigiinnermillu pasinapiluttumik kalerriisup misissussallugit, naqqissallugit periarfissaqarfigisaanik eqqortumik takutitsisumik imaqarniliornikkut imaqarniliarlu atsiorlugu akuersineratigut uppernarsarneqassasut.

Pasinapiluttumik kalerriisartoq akuersinngippat, pasinapiluttumik kalerriisarnermut immikkoortortaqarfik taamaalilluni pasinapiluttumik kalerriisup misissussallugu, naqqissallugu imaqarniliarlu atsiorlugu, akuerinissaanik periarfissarisaanik eqqortumik takutitsisumik imaqarniliornikkut imaluunniit imm. 2-tut siunnersuutigineqartoq naapertorlugu oqaloqatigiinnermit eqqortumik takutitsisumik assiliilluni allakkiornikkut nalunaarummik nalunaarsuissaaq.

Imm. 2-mi siunnersuutigineqarpoq, oqarasuaatikkut oqaasiinnartigut nalunaarutit aamma oqaloqatigiinnermit eqqortumik takutitsisumik pasinapiluttumik kalerriisup misissussallugu, naqqissallugu periarfissaqarfigisaanik allakkiornikkut allakkiarlu atsiorlugu akuersineratigut aamma uppernarsarneqarsinnaasut.

*§ 25-mut*

Imm. 1-imi aalajangersakkakkut siunnersuutigineqarpoq nalunaarutinik tigusisartussatut suliarinnittartussatullu toqqarneqartoq, tak. § 11 aamma § 18, paasissutissat tassunga ilaasut eqqarsaatigalugit nipangiussimasussaatitaasoq.

Aalajangersagassatut siunnersuutigineqartumi immikkut nipangiussimasussaatitaaneq atuutilersinneqarpoq. Nipangiussimasussaatitaaneq namminersorluni inuussutissarsiutini inatsisissatut siunnersuummi suliffimmi pasinapiluttoqarneranik kalerriisoqarsinnaatitsinernut kapitali 3-imi ilaatinneqartunut tamatut atuuppoq. Nipangiussimasussaatitaaneq aamma avataanit pasinapiluttoqarneranik kalerriisoqarsinnaatitsinernut inatsisissatut siunnersuummi kapitali 4-mi ilaatinneqartut atuupput.

Immikkut nipangiussimasussaatitaaneq ilaatigut kinguneqarpoq pissutsini aalajangersakkami ilaatinneqartuni pisortat ingerlatsineranni suliassanik suliarinnittarneq pillugu inatsit malillugu allagaatinik takunnissinnaatitaanermut ilaatinneqassanngitsut.

Imm. 2-mi siunnersuutigineqarpoq imm. 1-imi nipangiussimasussaatitaaneq taamatuttaaq inunnut § 26 malillugu ingerlatitseqqiinikkut paasissutissanik imm. 1-imi taaneqartunik ilisimasaqalersunut atuutissasoq.

Imm. 2-tut aalajangersagassatut siunnersuutigineqartoq kinguneqarpoq, inuit inatsisissatut siunnersuummi § 26-imi aalajangersagassatut siunnersuutigineqartoq naapertorlugu akuerisaasumik ingerlatitsinissamut atatillugu pasinapiluttumik kalerriisup kinaaneranik ilisimasaqalersut imaluunniit paasissutissat allat aallaavigalugit pasinapiluttumik kalerriisup kinaaneranik toqqaannartumik toqqaannanngitsumilluunniit paasisaqartoqarsinnaatillugu (tassa paasissutissat imm. 1-imi taaneqartut) sulisut paasissutissanik akuerisaasumik ingerlatitseqqiissinnaasut assigalugit nipangiussimasussaatitaasut.

Imm. 3-mi siunnersuutigineqarpoq, imm. 1-imi nipangiussimasussaatitaaneq taamatuttaaq sulisunut akuerineqanngitsunut avataani pasinapiluttoqarneranik kalerriisoqarsinnaatitsinernut, tak. § 16. paasissutissanik imm. 1-imi taaneqartunik siunertarineqanngitsumik ilisimasaqalersunut atuutissasoq.

*§ 26-mut*

Immikkoortoq 1-imi siunnersuutigineqarpoq, pasinapiluttumik kalerriisup kinaanera pillugu paasissutissat taakkunani pasinapiluttumik kalerriisup kinaanera toqqaannartumik toqqaannanngitsumillu paasineqarsinnaalluni, sulisut nalunaarutinik tigusisinnaatitaasutut nangitseqqinneqarsinnaasutullu akuerineqartut, tak. § 11, imm. 1 aamma § 18, saniatigut pasinapiluttumik kalerriisartoq ersarissumik akuersisimatinnagu allanut ingerlateqqinneqassanngitsut.

Sulisut akuerisaasut § 11, 1 aamma § 18 naapertorlugu nalunaarutinik tigusisartussatut nangitseqqiisartussatullu toqqarneqartut aalajangersagassatut siunnersuut malillugu pasinapiluttumik kalerriisup kinaaneranik il.il. paasissutissanik sulisut akuerisaasut ataasiakkaat § 25, imm. 1 malillugu nipangiussimasussaatitaanermik unioqqutitsinatik akornermimmi avitseqatigiissinnaassasut.

Imm. 2-mi siunnersuutigineqarpoq paasissutissat imm. 1-imi ilaasut, tak. § 1, imm. 1, aatsaat unioqqutitsineq iliuuseqarfiginiarlugu imaluunniit inuit akuusut imminnut illersorsinnaatitaanerisa qulakkeernissaa siunertaralugu pippat, pasinapiluttumik kalerriisartoq akuersippat pisortani oqartussanut allanut ingerlateqqinneqassasut.

Aalajangersagassatut siunnersuutigineqartoq malillugu unioqqutitsinerit nalunaarutigineqartut pinngitsoortinnissaat misissornissaallu siunertaralugu ingerlatitseqqissinnaassaaq, tassunga ilanngullugit politiinut imaluunniit immikkoortumi nakkutilliinermi oqartussanut suliamut attuumassuteqartunut, assersuutigalugu pasinapiluttumik kalerriinermi immikkoortortaqarfiup misissuineranut atatillugu imaluunniit eqqartuussivimmi suliaqarnermut atugassatut, tassunga ilanngullugu inuit akuusut imminnut illersorsinnaanerisa qulakkeernissaanut pisariaqartillugu, Finanstilsynimut, Datatilsynimut imaluunniit akileraartarnermi nakkutilliinermi oqartussanut suliamut attuumassuteqartunut.

Aalajangersagaq naapertorlugu paasissutissat oqartussanut akuusinnaasunut ingerlateqqinneqarsinnaanngillat, assersuutigalugu pasinapiluttumik kalerriisartoq erseqqissumik akuersisimatinnagu pasinapiluttumik kalerriisup pineqartup suliffianut.

Akuersineq imatut paasineqassaaq, piumassutsimik, aalajangersimasumik paasisimasaqarlunilu piumassusermik nalunaaruteqarneq, tassani paasissutissani pineqartoq paasissutissat ingerlateqqinneqarsinnaanerannik akuersissalluni. Akuersineq uterteqqinneqarsinnaavoq.

Pasinapiluttumik kalerriisartup tamanut saqqummiinermut atatillugu kinaanini piaaraluni paasitippagu,pineqartup kinaanerata illersorneqarnissaata immikkut mianerineqarnissaa atorunnaassaaq.

Imm. 3-mi siunnersuutigineqarpoq, paasissutissanik allanik imm. 1-imi taaneqartunik nalunaaruteqarnerup saniatigut paasissutissanik tigusisussanik ingerlatitseqqittussanillu toqqarneqarsimasunut aatsaat ingerlatitseqqiisoqarsinnaasoq, tak. §11, imm. 1 aamma § 18, nalunaarutigineqartoq iliuuseqarfiginiarlugu, imaluunniit unioqqutitsinerit pinngitsoortinniarlugit iliortoqarpat, tak. § 1, imm. 1.

Assersuutigalugu nalunaarutigineqartumik unioqqutitsisoqavittoqarnersoq imaluunniit unioqqutitsisoqavissimanersoq misissorniarlugu paasissutissat suliffeqarfimmi oqartussaniluunniit namminerni avitseqatigiissutigineqarsinnaapput. Aamma nangitseqqinnissaq pinaveersimatitsinissarlu siunertarlugit avataani unioqqutitsisoqarneranik ilimagisat pillugit paasissutissat avitseqatigiissutigineqarsinnaapput. Aalajangersagaq naapertorlugu paasissutissanik assersuutigalugu ingerlatseqatigiiffiit suliffeqarfissuarmi imminnut atasut akornanni avitseqatigiittoqarsinnaavoq, assersuutigalugu unioqqutitsinertut oqaatigineqartoq pillugu paasissutissanik annertunerusunik pissarsinissaq siunertaralugu imaluunniit nalunaarutigineqartumik pineqartumik naleqquttumik qanoq nangitseqqittoqarsinnaaneranik isumasiueqatigiinnissaq ilitsersorneqarnissarluunniit siunertaralugu. Paasissutissanik taamaattunik ingerlatitseqqinnermut atatillugu ingerlatitseqqiivigineqartup ingerlatitseqqiisutullu paasissutissat imarisaat nipangiussimasussaatitaaneranik erseqqissumik ilisimatinnissaa piumasaqaataavoq, tak. § 25, imm. 2.

Imm. 4-mi siunnersuutigineqarpoq nalunaaruteqarnermi misissuinerit eqqartuussivimmiluunniit suliat suliamut attuumassuteqartut navianartorsiortinneqanngippata imm. 2 malillugu ingerlatitseqqiinnginnermi pasinapiluttumik kalerriisartoq nalunaarfigineqassasoq.

Aalajangersakkap kinguneraa pasinapiluttumik kalerriisarnermut immikkoortortaqarfiup paasissutissat nakkutilliinermi oqartussanut suliamut attuumassuteqartunut ingerlatseqqinneqartillugit pasinapiluttumik kalerriisartoq aallaaviusumik ilisimatissagaa, tassunga ilanngullugit politiinut unnerluussisussaatitaasunullu, ingerlatitseqqinnerlu pasinapiluttumik kalerriisartup kinaaneranik imaluunniit kinaaneranik paasinnissutaasinnaasunik paasissutissanik imaqartillugu.

Pasinapiluttumik kalerriisarnermut immikkoortortaqarfik ilisimatitsinermi misissuinerit eqqartuussivimmilu suliat navianartorsiorneqartillugit taamatut ilisimatitsinngissinnaavoq. Tamanna pingaartumik pissaaq ilisimatitsinermi uppernarsaatit toqqortorneqariaannaatillugit suujunnaarsinneqariaataannaatillugillu, ilisimanittut il.il. sunnerniarneqariaannaatillugit, imaluunniit pasinapiluttumik kalerriisartoq piaaraluni eqqunngitsumik nalunaaruteqarneranik pasitsaassaqartoqartillugu il.il.

Imm. 5-imi siunnersuutigineqarpoq, Pisortat ingerlatsineranni suliassat suliarineqartarnerat pillugu inatsimmi peqataasup suliassamut tunngasunik ilisimasaqarnera, peqataasup isumaanik tusarniaaneq tunngavilersuinerlu pillugit kapitalit 4-6 paasissutissanut imm. 1-imi taaneqartunut atuutinngitsut.

Aalajangersagaq, nalunaarutinik ingerlatsinermut oqartussani suliaqarnermi pasinapiluttumik kalerriisup kinaanerata isertuunneqarnissaata qulakkeerneqarnissaanik siunertaqarfiusoq, kinguneqarpoq, pisortat ingerlatsineranni suliassanik suliarinnittarneq pillugu inatsimmi allagaatinik takunnissinnaatitaaneq pillugu kapitali 4, illuatungerisamik tusarniaaneq pillugu kapitali 5 aamma kapitali 6 tunngavilersuineq pasinapiluttumik kalerriisup kinaanera paasissutissallu allat pasinapiluttumik kalerriisup kinaaneranik toqqaannartumik toqqaannanngitsumillu paasinniffiusinnaasut pillugit paasissutissanut atuutinngitsut.

Kinaanermik isertuussilluni pasinapiluttumik kalerriisup nalunaaruteqarnerani paasissutissat pissutsit malillugit suliap aallartinneqarneranut tunngaviusinnaapput. Paasissutissat taamaattut akerlianik malittarissatut pingaarnertut annertuumik aalajangiinermi uppernarsaatit ilaattut tunngaviusinnaanngillat. Oqartussat taamatut pisoqarnerani paasissutissanik suliap suliarineqarneranut atugassanik annertunerusunik pissarisaqartariaqalersinnaapput. Paasissutissani taamaattuni inuk pineqartoq suliassanik suliarinnittarneq pillugu inatsit malillugu suli ilaatinneqarsinnaavoq, oqartussallu suliassanik suliarinnittarneq pillugu inatsisini tunngaviusumik malittarisassat nalinginnaasut eqqortittussaassavaat, tassunga ilanngullugu suliami aalajangiinnginnermi naammattunik paasissutissiinissaq

*§ 27-mut*

Imm. 1-imi siunnersuutigineqarpoq, Naalakkersuisut paasissutissat suliamut attuumassuteqartut tamaasa nalunaarutinik tigusisussatut nangitseqqiisussatullu toqqarneqartunit, tak. § 11 aamma § 18, naatsorsueqqissaarnerit suliarinerannut atugassatut pissarsiarisinnaassagaat.

Aalajangersakkami siunertaq tassaavoq, inatsisip aaqqissuussinerillu piffissami naleqquttumi atuutereerneranni nalilersorneqarnissaannik periarfissiinissaq. Tamanna nunatsinni pissutsinut tunngatillugu inatsimmi sinaakkutinik sammiveqartitseqataalersinnaavoq. Naatsorsueqqissaarnerit ilaatigut suliffeqarfik avataani pasinapiluttoqarneranik kalerriisoqarsinnaatitsinermik qaqugukkut pilersitsisussaaneranut killigititat eqqortumik aalajangerneqarsimanersut aamma suliffimmi aaqqissuussinerit taakkulu suliassanik pasinapiluttumik kalerriinermi suliaqarfiusinnaassuseqarneranik isumassarsisitsisinnaassapput.

Imm. 2-mi siunnersuutigineqarpoq Naalakkersuisut paasissutissat suut avataani suliffimmilu pasinapiluttoqarneranik kalerriisoqarsinnaatitsinermut aaqqissuussinernit pissarsiarineqarusunnersut aalajangersaassasut. Tassunga ilanngullugit cpr.nr. il.il. nalunaarutigineqartut pillugit paasissutissanik nalunaaruteqartullu suuneri pillugit paasissutissanik qinnuiginnittoqarsinnaavoq

*§ 28-mut*

Imm. 1-imi siunnersuutigineqarpoq suliffimmi avataanilu aaqqissuussinerit piffissaliussanik eqqortitsinngippata Naalakkersuisut Siulittaasuannut maalaaruteqartoqarsinnaassasoq, tamatumanilu Siulittaasoq naammagittaalliorneq pillugu aalajangiisinnaalluni.

Aalajangersakkatut siunnersuutigineqarpoq Naalakkersuisut Siulittaasuat §§ 12 aamma 19-ip ataanni naammagittaalliornermut kina akisussaanersoq pillugu aalajangiinissamut akisussaavoq. Pasinapiluttumik kalerriisunik illersuineq pillugu Danmarkimi inatsimmi nr. 1436 29. juni 2021-meersumi Inatsisinik Atortitsinermut Ministeriaqarfik suliassaqarfimmi akisussaavoq. Tamanna tunngavilersorneqarpoq pasinapiluttoqarneranik kalerriisoqarsinnaatitsinerit inatsisilerinermi ilaatigut politiini, isertortumik paasiniaasartuni unnerluussisussaatitaasuni suliarineqartarneqarnikuunerat. Tassunga ilanngunneqassaaq immikkoortoq aalajangersakkanut tunngatillugu pinerluttulerineq pillugu inatsimmut tunngatillugu pineqaatissiisarneq aamma akiniummik pillaateqarnermi taarsiissuteqartarneq pillugit aalajangersakkanut attuumassuteqartoq.

Suliffeqarfiit suliffimmi pasinapiluttoqarneranik kalerriisoqarsinnaatitsinermut piumassutsiminnik pilersitsisut, inatsimmi aalajangersakkanik aamma eqqortitsisussaatitaapput ilaatigullu piffissaliussat eqqortissallugit. Suliffeqarfiit avataani pasinapiluttoqarneranik kalerriisoqarsinnaatitsinermi aamma inatsimmi aalajangersakkanik eqqortitsisussaatitaapput.

Suliffimmi avataaniluunniit pasinapiluttoqarneranik kalerriisoqarsinnaatitsineq pillugu maalaarut Naalakkersuisumut suliassaqarfimmik akisussaasumut allaganngorlugu nassiunneqassaaq. Maalaarut paasissutissanik Naalakkersuisup suliassaqarfimmik akisussaasup maalaarummi suliffeqarfiup suuneranik paasinissaanut naammattunik imaqassaaq. Pasinapiluttumik kalerriisup kinaanera isertuutiinnarniarlugu, qaqugukkut nalunaaruteqartoqarneranik paasissutissanik pasinapiluttumik kalerriisartoq nassiussisariaqarpoq, taamaalilluni suliffeqarfiup suunera paasineqarsinnaaniassammat piffissarititallu naatsorsorneqarsinnaaniassammata.

Imm. 2-mi siunnersuutigineqarpoq pasinapiluttoqarneranik kalerriisoqarsinnaatitsinermi piffissarititat qaangerneqarpata, pasinapiluttumik kalerriisartoq Naalakkersuisumut suliassaqarfimmik akisussaasumut maalaaruteqarsinnaasoq. Naalakkersuisoq suliassaqarfimmik akisussaasoq isumaqarpat qaangiineq suliap suunerani imarisaanilu tunngavilersorneqanngitsoq, Naalakkersuisup suliassaqarfimmik akisussaasup suliap suliarineqarnissaanut naammassinissaanullu suleqatit pingajunnik allamik toqqaasinnaavoq. Suliffeqarfiup suleqatit pingajuannut sumulluunniit attuumassuteqanngitsumut Naalakkersuisup suliassaqarfimmik akisussaasup toqqagaanut aningaasartuutit tamaasa akilissavai. Sulisitsisoq akiliisinnaajunnaarpat allanilluunniit pissuteqarluni akiliisinnaanngippat, tassunga aningaasartuutit Nunatta Karsiata akilissavai.

Suliffeqarfik imaluunniit suleqatit pingajuat sumulluunniit attuumassuteqanngitsoq paasissutissanik tigusaminnik, misissuinerminnilu uppernarsaatit paasisaagallartullu suleqatit pingajuannut sumulluunniit attuumassuteqanngitsumut Naalakkersuisup suliassaqarfimmik akisussaasup toqqagaanut tunniunneqassallutik.

Naalakkersuisup suliassaqarfimmik akisussaasup toqqaanerani inatsimmi aalajangersakkani suliamut attuumassuteqartuni piffissaliussat aallarteqqinneqassapput.

*§ 29-mut*

Imm. 1-imi siunnersuutigineqarpoq, pasinapiluttumik kalerriisartoq imaluunniit inuk aamma inatsisit tunngavigalugit inuttut isigineqartoq § 8, imm. 1 ilaatinneqartoq, nalunaaruteqarnerup kinguneranik pillaatitut akiniarneqartoq imaluunniit nalunaaruteqarnissamut akornuserneqartoq akornuserniarneqartorluunniit taarsiivigineqarnissamik piumasaqaateqarsinnaasoq.

Aalajangersakkami siunertaavoq pasinapiluttumik kalerriisup imaluunniit inuup inatsisilluunniit tunngavigalugit inuttut atassuteqartup pasinapiluttumik kalerriisartumut atassuteqartup § 8, imm. 2-mi annertusisamik inunnut ilaatinneqartoq, pineqartoq nalunaaruteqarnerup kinguneranik pillaatitut akiniarneqarpat aningaasatiguunngitsoq ajoquserneqarnerminut taarsiivigineqarnissaata qulakkeernissaa.

Aningaasatiguunngitsoq ajoquserneqartumut taarsiivigineqarsinnaanermi pillaammik akiniaanissamut inerteqquteqarnermik unioqqutitsinerit tamarmik ilaapput.

Taarsiinerup annertussusissaa pillugu aalajangersagaliortoqarnissaa siunnersuutigineqanngilaq, tassa tamanna suliani ataasiakkani pissusivinnik tamakkiisumik nalilersuineq aallaavigalugu aalajangerneqartariaqarmat. Pingaartumik ajoqusiisup iliuusaata ajoqutillu sunneri inummut inatsisilluunniit tunngavigalugit inuttut isigineqartumut ajoqusiinertut ilimagineqartariaqartut taarsiissutissamik annertussusiliinermi pingaartinneqassapput. Tassunga atatillugu ilaatigut inuup inatsisilluunniit tunngavigalugit inuttut isigineqartup pillaammik akiniarneqarani pissutsit sukumiinerusut pingaartinneqarsinnaapput. Kisianni Kalaallit Nunaanni suliffeqarnermi najukkamilu suliffeqarnermilu killeqartumi pissutsit aamma pasinapiluttumik kalerriisup nalunaaruteqarnerata kingunissaasa immikkut pingaartinneqarnissaat pingaaruteqarpoq. Kisianni pasinapiluttumik kalerriisup immikkoortumi immikkut killeqartumi sulinera taamaalillunilu nalunaaruteqarneq assigisaaluunniit saqqummerpat ajornerusumik ajutoorfeqariaannaanera aamma mianerineqassapput.

Aningaasaanngitsunik ajoqusernermut taarsiivigineqarnerup saniatigut tamassumunnga piumasaqaatit eqqortinneqarpata Kalallit Nunaanni inatsisini taarsiinermut malittarisassat nalinginnaasut malillugit taarsiiffigineqarnissamik piumasaqaateqartoqarsinnaavoq.

Imm. 2-mi siunnersuutigineqarpoq, sulisoq akerliusumik soraarsinneqarpat, soraarsitsineq atorunnaarsinneqassaaq, sulisullu atorfeqaannarnissaq atorfineqqinnissarluunniit kissaatigippagu. Tamannali immikkut pisuni aamma illuatungeriit soqutigisaannik nalilersuinerup kingorna atorfeqaannarnissap atorfineqqinnissalluunniit piumasarinissaa naleqqutinngitsuusorinarpat atuutinngilaq.

Aalajangersagaq kinguneqarpoq, sulisoq pisortani namminersortuniluunniit atorfeqarnera apeqqutaatinnagu, sulisup pineqartup atorfeqaannassanerluni, atorfineqqissanissani kissaatigissanerlugu pineqartumilluunniit inatsit unioqqutillugu soraarsitsisoqarsimanera eqqartuussinikkut aalajangerneqarpat, taarsiullugu taarsivigineqarnissamik kissaateqassanerlu sulisup nammineq aalajangissagaa.

Imm. 3-mi siunnersuutigineqarpoq pasinapiluttumik kalerriisartoq unioqqutitsinerit, tak. § 7, imm. 2, pillugit uppernarsaatinik pissarsinerup imaluunniit paasissutissanut uppernarsaatissanik pissarsiniarnerup kinguneranik pillaatitut akiniarneqartoq taarsiivigineqarnissamik piumasaqaateqarsinnaasoq. Taarsiissutip annertussusia Kalaallit Nunaanni suliffeqarnermi atugassaritinneqartut mianeralugit aalajangerneqassaaq.

Aalajangersakkami imm. 1-imi taarsiissuteqarneq pillugu aalajangersagaq imatut annertusineqarpoq, akunnermiliuttut, suleqatit pingajui suliffeqarfiillu pasinapiluttumik kalerriisartumut atassuteqartut aamma ilanngunneqarlutik.

*§ 30-mut*

Imm. 1-imi siunnersuutigineqarpoq pasinapiluttumik kalerriisup inatsit manna malillugu nalunaaruteqarnermi tamanulluunniit saqqummiussinermi ajoqutissarsisimalluni uppernarsarpagu illuatungerisap ajoquteqalerneq nalunaaruteqarnerup kinguneranik pillaammik akiniutaanngitsoq uppernarsassagaa.

Aalajangersagassatut siunnersuutigineqartoq pillaammik akiniuteqarnissamut inerteqquteqarneq pillugu inatsisissatut siunnersuummi § 8, imm. 1-imut atatillugu isigineqassaaq. Aalajangersagassatut siunnersuutigineqartoq aamma pillaammik akiniuteqarnissamut inerteqquteqarnermik unioqqutsitsisoqartillugu taarsiivigineqarsinnaatitaaneq pillugu inatsisissatut siunnersuummi § 29-mut atatillugu isigineqassaaq.

Pasinapiluttumik kalerriisup, inatsit naapertorlugu unioqqutitsinermik nalunaaruteqarluni saqqummiilluniluunniit tamassumalu kinguneranik ajoquserneqarluni uppernarsarpagu, inuk ajoqusiilluni iliuseqartoq uppernarsaasussanngortinneqartariaqarpoq. Inuup taassuma taamaasilluni iliuuseqarnerup nalunaaruteqarnermut avammulluunniit saqqummiinermut attaveqannginneranik uppernarsarnissaanik pisussaaffeqarpoq.

Nalunaaruteqarnerup pasinapiluttumik kalerriisumullu pillaammik akiniuteqarnerup imminnut atannginnerannik uppernarsaanermut tunngatillugu illuatungerisaq immikkut uppernarsaasussaatitaavoq.

Tamanna pillugu pillaammik akiniuteqarneq pillugu § 8-mut nassuiaatit takukkit.

Imm. 2-mi siunnersuutigineqarpoq, imm. 1 taamatuttaaq inunnut § 8, imm. 2-mi ilaatinneqartunut suliamut attuumassuteqartillugu atuutissasoq.

Aalajangersagaq kinguneqarpoq inuit inatsisissatut siunnersuummi § 8, imm. 2-mi ilaatinneqartut imm. 1-imi siunnersuutigineqartutut immikkut uppernarsaasussaatitaaneq pillugu malittarisassamut ilaatinneqartut.

*§ 31-mut*

Imm. 1, nr. 1-imi siunnersuutigineqarpoq § 25-mik piaaraluni mianersuaalliorujussuarluniluunniit unioqqutitsisoq inatsisit allat sakkortunerusumik pillaatissiisoqarsinnaanngippat, akiliisitsinermik pillarneqassasoq.

Tamassuma kinguneraa inuit § 26 malillugu nalunaarutinik tigusaqartut suliaqartullu aamma ingerlatitseqqinnermut paasissutissanik paasisaqartut § 25-mut, piaaralutik mianersuaalliorujussuarlutilluunniit § 25 malillugu nipangiussimasussaatitaanermik sumiginnaasut akiliisitsinikkut pillarneqarsinnaasut.

Imm. 1, nr. 2-mi siunnersuutigineqarpoq, piaaraluni paasissutissanik eqqunngitsunik nalunaarutiginnittoq tamanulluunniit saqqummiisoq inatsisit allat sakkortunerusumik pillaatissiisoqarsinnaanngippat, akiliisitsinermik pillarneqassasoq

Siunnersuutigineqarpoq unioqqutitsinerup imarisaa naammassisimassasoq, nalunaarutit aaqqissuussinermi tiguneqarpata. Inerteqquteqarnertut siunnersuutigineqartumi siunertaq tassaavoq, ajorniarluni nalunaaruteqarnissap pinngitsoortinnissaa pasinapiluttumik kalerriisunillu illersueriaatsip uppernassuseqaannarnissaa. Aamma oqaatigineqassaaq, paasissutissanik eqqunngitsunik piaaraluni nalunaaruteqarneq tamanulluunniit saqqummiineq immikkut inatsisini aalajangersarneqartumik nipangiussimasussaatitaanermik unioqqutitsineq pineqarpat pissutsit malillugit pillarneqaataasinnaassasoq.

Imm. 2-mi siunnersuutigineqarpoq, sulisitsisoq, tak. §§ 9 imaluunniit 16, sulisitsisup kapitalit 3 aamma 4 malillugit pisussaaffimminik eqqortitsinngitsoq Kalaallit Nunaannut pinerluttulerineq pillugu inatsit malillugu pineqaatissinneqarsinnaasoq.

Pineqaatissiineq pillugu aalajangersagassatut siunnersuutigineqartoq § 15-imi uppernarsaasiortussaatitaanertut siunnersuutigineqartumut atatillugu isigineqassasoq, tassani pingaartumik inatsimmi kapitalit 3-mi aamma 4-mi malittarisassat eqqortinneqannginnerannik ilimagisaqarnermi misissuisinnaanermut tunngavissiinissaq siunertaalluni. Tassunga atatillugu oqaatigineqassaaq, § 15-itut siunnersuutigineqartumi uppernarsaasussaatitaanerup eqqortinneqannginnera nammineq akiliisitsinikkut pillarneqaataasinnaasoq.

Imm. 3-mi siunnersuutigineqarpoq, ingerlatseqatigiiffiit il.il. (inatsisit malillugit inuttut isigineqartut) pillaasarneq pillugu inatsimmi kapitali 5 malillugu pinerlussimasutut akisussaatinneqarsinnaassasut. Ingerlatseqatigiiffiit il.il. (inatsisit malillugit inuttut isigineqartut) pinerluttulerineq pillugu inatsimmi kapitali 5-imi malittarisassat malillugit pillarneqarsinnaapput

*§ 32-mut*

Imm. 1-imi siunnersuutigineqarpoq inatsit ulloq 1. julit 2024 atuutilersinneqassasoq.

Tamassuma kinguneraa avataani pasinapiluttoqarneranik kalerriisoqarsinnaatitsineq ulloq 1. juli 2024 atuutilissasoq, takujulli imm. 2-tut siunnersuutigineqartoq. Oqaatigineqassaaq pissutsit inatsisip atuutilinnginnera sioqqullugu pisut pillugit nalunaaruteqartoqarsinnaassasoq, nalunaarutillu taamaattut inatsisip atuuffiata iluaniippata itigartinneqarsinnaanngitsut.

Imm. 2-mi siunnersuutigineqarpoq, kapitali 4 sulisitsisunut namminersortunut 100-t tikillugit sulisulinnut 1. januar 2025 atuutilissasoq.

Tamanna pillugu namminersorluni inuussutissarsiuteqarnermut pisortanullu kikkut ilaanerat pillugu § 9-mut oqaaseqaatit takukkit.